text: हास्य के भेदों पर भी आचार्यों ने विचार किया है। उन्होंने हास्य के दो भेद किए हैं। एक है आत्मस्थ और दूसरा है परस्थ। हास्यपात्र की दृष्टि से आत्मस्थ हास्य है स्वत: उस पात्र का हँसना और परस्थ हास्य है दूसरों को हँसाना। सामाजिकों या सहृदय श्रोताओं, अथवा नाट्यदर्शकों की दृष्टि से आत्मस्थ हास्य है अन्यों की हँसी के बिना स्वत: उनमें उद्भुत हास्य और परस्थ हास्य है दूसरों को हँसता हुआ देखकर उनमें उत्पन्न हास्य। दृष्टिकोणों का यह अंतर समझ लेने पर इन दोनों शब्दों के अर्थों का विचार सरलतापूर्वक समाप्त किया जा सकता है।


title: हास्यरस तथा उसका साहित्य (संस्कृत, हिन्दी)

text: फिर, आचार्यों ने हास्य के छह भेद किए हैं- स्मित, हसित, विहसित, उपहसित, अवहसित और अतिहसित; जिन्हें भावभेद नहीं किंतु हसनक्रिया के ही भेद मानना पड़ेगा। संक्षेप में, आँखों की मुस्कराहट स्मित है। बत्तीसी दीख पड़ना हसित है, हो ही की सी ध्वनि निकल पड़ना विहसित है। अंग हिल उठना अवहसित है। पेट पकड़नेवाली हँसी अवहसित है और पूरे ठहाकेवाली झकझोरकारिणी पसलीतोड़ हँसी अतिहसित है। साहित्यदर्पणकार ने स्मित और हसित को श्रेष्ठों के योग्य कहा है। विहसित और उपहसित को मध्यम वर्गीय लोगों के योग्य और अपहसित तथा अतिहसित को नीच लोगों के योग्य कहा है। रंगमंच में दर्शकों के लिए भी हँसने की एक मर्यादा होनी चाहिए, उस दृष्टि से उत्तम, मध्यम, अधम की यह बात भले ही मान ली जा सकती है। नहीं तो झकझोर देनेवाली हँसी केवल नीचों की वस्तु समझ लेने से उच्च वर्गीय लोक स्वास्थ्य के एक महत्वपूर्ण तत्त्व से वंचित रह जाऐंगे। डॉ॰ रामकुमार वर्मा ने उत्तम, मध्यम, अधम के प्रभाव की इष्टि से हास्य के तीन भेद माने हैं और इन्हें आत्मस्थ, परस्थ से गुणित करके हसन क्रिया के बारह भेद लिखे हैं। स्मित, हसित आदि हसनक्रियाभेदों को हास्य का अनुभाव ही कहा जा सकता है। इन अनुभावों का वर्णन मात्र कर देना अलग बात है और अपनी रचना द्वारा सामाजिकों में ये अनुभाव उत्पन्न करा देना अलग बात है। हास्यरस की सफल रचना वह है जो हास्यरस के अनुभाव अनायास उत्पन्न करा दे।


text: विदेशी विद्वानों के विचार से हास्य के पाँच प्रमुख भेद हैं जिनके नाम हैं - ह्यूमर (शुद्ध हास्य), विट (वाग्वैदग्ध्य), सैटायर (व्यंग), आइरनी (वक्रोक्ति) और फार्स (प्रसहन)। ह्यूमर और फार्स हास्य के विषय से संबंधित हैं जबकि बिट, सैटायर और आइरनी का संबंध उक्ति के कौशल से है जिनमें पिछले दो का उद्देश्य केवल संतुष्टि ही न होकर संशुद्धि भी रहा करता है। पैरोडी (रचनापरिहास अथवा विरचनानुकरण) भी हास्य की एक विधा है जिसका उक्तिकौशल से संबंध है किंतु जिसका प्रधान उद्देश्य है संतुष्टि। आइरनी का अर्थ परिहास चिंत्य है। उपहास में, हमारे विचार से, आइरनी (वक्रोक्ति) का भी अंतर्भाव मान लिया जाना चाहिए अन्यथा वह हास्य की कोटि से बाहर की वस्तु हो जाएगी। विट अथवा वाग्वैदाध्य को एक विशिष्ट अलंकार कहा जा सकता है।


text: भारतीय साहित्यपंडितों ने जिस प्रकार शृंगार के साथ न्याय किया है उसका दशमांश भी हास्य के साथ नहीं किया, यद्यपि भरत मुनि ने इसकी उत्पत्ति शृंगार से मानी है अर्थात् इसे रति या प्रीति का परिमाण माना है और इसे शृंगार के बाद ही नवरसों में महत्त्व का दर्जा दिया है। आनंद के साथ इसका सीधा संबंध है और न केवल रंजनता की दृष्टि से किंतु उपयोगिता की दृष्टि से भी इसकी अपनी विशिष्टता है। यह तन मन के तनाव दूर करता है, स्वभाव की कर्कशता मिटाता है, आत्मनिरीक्षण और आत्मपरिष्कार के साथ ही मीठे ढंग पर समाजसुधार का मार्ग प्रशस्त करता है, व्यक्ति और समाज की थकान दूर कर उनमें ताजगी भरता हुआ जनस्वास्थ्य और लोकस्वास्थ्य का उपकारक बनता है। यह निश्चित है कि संस्कृत साहित्य तथा हिंदी साहित्य में इस हास्यरस के महत्त्व के अनुपात से इसके उत्तम उदाहरणों की कमी ही है। फिर भी ऐतिहासिक सिंहावलोकन से यह भी स्पष्ट हो जाता है कि साहित्य में हास्यरस का प्रवाह वैदिक काल से लेकर आज तक निरंतर चला आ रहा है, यद्यपि वर्तमान काल के पूर्व उसें विविधता इतनी नहीं जितनी आज दिखाई पड़ रही है।


text: हास्यरस की धारा के वैविध्य (अथवा भेदों) को विषय और व्यंजना (अर्थात् अर्थ और वाक्) की दृष्टि से देखा जा सकता है। विषय को हम आकृति, प्रकृति, परिस्थिति, वेश, वाणी, व्यवहार और वस्तु में विभक्त कर सकते हैं। आकृति का बेतुकापन है मोटापा, कुरूपता, भद्दापन, अंगभंग, बेजा नजाकत, तोंद, कूबड़, नारियों का अत्यंत कालापन, आदि। इनमें से अनेक विषयों पर हास्यरस की रचनाएँ हो चुकी हैं। ध्यान देने योग्य बात है कि एक समय का हास्यास्पद विषय सभी समयों का हास्यास्पद विषय हो जाए, ऐसा नहीं हुआ करता। आज अंगभंग, निर्मुच्छता आदि हास्य के विषय नहीं माने जाते अतएव अब इनपर रचनाएँ करना हास्य की सुरुचि का परिचायक न माना जाएगा। प्रकृति या स्वभाव का बेतुकापन है उजड्डपन, बेवकूफी, पाखंड, झेंप, खुशामद, अमर्यादित फैशनपरस्ती, कंजूसी, दिखावा पंडितमन्यता, अतिहास्यपात्रता, अनधिकारपूर्ण अहंमन्यता, आदि। आकृति के बेतुकेपन की अपेक्षा प्रकृति के बेतुकेपन को अपना लक्ष्य बनाकर रचनाएँ करना अधिक प्रशस्त है। रचनाकारों ने कंजूसी आदि की वृत्तियों पर अच्छे व्यंग्य किए हैं, परंतु अभी इस दिशा में अनेक विषय अछूते ही छूट गए हैं। परिस्थिति का बेतुकापन है गंगामदारी जोड़ा (उदाहणार्थ "कौवा के गले सोहारी", हूर के पहल में लंगूर", "पतलून के नीचे धोती", "गदहे सों बाचालता अरु धोबी सों मौन", आदि) समय की चूक (अवसर चूकी ग्वालिनी, गावै सारी रात) समाज की असमंजसता में व्यक्ति की विवशता आदि। इसका अत्यंत सुंदर उदाहरण है रामचरितमानस का केवट प्रसंग जिसमें राम का मर्म समझ जाने की डींग हाँकनेवाले मूर्ख किंतु पंडितमन्य केवट को राम कोई उत्तर नहीं दे पाते और एक प्रकार से चुपचाप आत्मसमर्पण कर देते हैं। यह परिस्थिति का व्यंग्य था। वेश का बेतुकापन, हास्पात्र नटों और विदूषकों का प्रिय विषय ही रहा है और प्रहसनों, रामलीलाओं, रासलीलाओं, "गम्मत", तमाशों आदि में आसानी से दिया जा सकता है। धर्मध्वजियों (बगुलाभक्तों का) वेश, अंधानुकरण करनेवाले फैशनपरस्तों का वेश, "मर्दानी औरत" का वेश, ऐसे बेतुके वेश हैं जो रचना के विषय हो सकते हैं। वेश के बेतुकेपन की रचना भी आकृति के बेतुकेपन की रचना के समान प्राय: छिछले दर्जे की होगी। वाणी का बेतुकापन है हकलाना, बात बात पर "जो है सो" के सदृश तकियाकलाम लगाना, शब्दस्खलन करना ("जल भरो" की जगल "भल जरो" कह देना), अमानवी ध्वनियाँ (मिमियाना, रेंकना, स्वरवैषमय अथवा फटे बँस की सी आवाज, बैठे गले की फुसफुसाहट आदि), शेखी के प्रलाप, गपबाजी (जो अभिव्यंजना की विधा के रूप की न हो), पंडिताऊ भाषा, गँवारू भाषा, अनेक भाषा के शब्दों की खिचड़ी, आदि। व्यवहार का बेतुकापन है असमंजस घटनाएँ, फूहड़ हरकतें, अतिरंजना, चारित्रिक विकृति, सामाजिक उच्छ्रंखलताएँ, कुछ का कुछ समझ बैठना, कह बैठना या कर बैठना, कठपुतलीपन (यंत्रवत् व्यवहार जिसें विचार या विवेक का प्रभाव शून्यवत् रहता है) इत्यादि। हास्यरस की अभिव्यंजना के लिए, चाहे वह परिहास की दृष्टि से (संतुष्टि की दृष्टि से) हो चाहे उपहास की दृष्टि से (संशुद्धि की दृष्टि से), व्यवहार का बेतुकापन ही प्रचुर सामग्री प्रदान कर सकता है। वस्तु की दृष्टि से मनुष्य ही क्यों, देव दानव (विष्णु, शंकर, राम, कृष्ण, रावण, कुंभकर्ण आदि) पशु पक्षी (कुत्ते, गधे, ऊँट, उल्लू, कौवा आदि), खटमल मच्छर, झाडू, टोकनी, प्लेट राशनिंग आदि अनेक विषयों पर सफलतार्पूक कलमें चलाई गई हैं। परंतु इन वस्तुओं और विशेषत: इष्ट देवों एवं प्रशासनिक व्यंगों के साथ मजाक जहाँ तक प्रीतिभाव को लेकर होगा, वहीं तक हास्यरस की कोटि का अधिकारी कहा जाएगा। खीझभरी अन्य रचनाएँ रौद्र, वीभत्स या अन्य रसों की कोटि में पहुँच जा सकती हैं।


text: अभिव्यंजना में प्रत्याशित का वैपरीत्य अनेक प्रकार से देखा और दिखाया जा सकता है। इसे बेतुकापन, विकृति, असमंजसता आदि शब्दों से ठीक ठीक नहीं समझाया जा सकता। यह वह वाक्कौशल है जिसके लिए रचनाकार में भी पर्याप्त प्रतिभा अपेक्षित होती है और उस रचना के द्रष्टा, श्रोता या पाठक में भी। जिस सामाजिक (द्रष्टा, श्रोता या पाठक) में हास्य की इच्छा और आशा न होगी, स्वभाव में विनोदप्रियता और हास्योन्मुखता न होगी तथा बुद्धि के शब्दसंकेतों और वाक्यगत अंगों को समझने की क्षमता न होगी, समझना चाहिए कि उसके लिए हास्यरस की रचनाएँ है ही नहीं। इसी प्रकार जिस कलाकार (कवि, लेखक या अभिनेता) में परिष्कारप्रियता, प्रत्युत्पन्नमतित्व और शब्द तौलने की कला नहीं है वह हास्यरस का सफल लेखक नहीं हो सकता। सफल लेखक अप्रत्याशित शब्दाडंबर के सहारे, शब्द की अप्रत्याशित व्युत्पत्ति के सहारे (जैसे-को घाटे ये वृषभानुजा वे हलधर के बीर-बिहारी); अप्रत्याशित विलक्षण उपमाओं आदि अलंकारों के सहारे (जैसे-न साहेब ते सूधे बतलाएँ, गिरी थारी अइसी झन्नायें, कबौं छउकन जइसी खउख्यायें, पटाका अइसी दगि दगि जाएँ-रमई काका, मन गाड़ी गाड़ी रहै प्रीति क्लियर बिनु लैन, जब लगि तिरछे होत नहिं सिंगल दोऊ नैन-सुकवि); विलक्षण तर्कोक्तियों के सहारे (जैसे हाथी के पदचिह्रों के लिए लालबुझक्कड़ी तर्क पाँव में चक्की बाँध के हिरना कुदा होय); वाग्वैदग्ध्य (विट्) की अनेक विधाओं के सहारे यथा, (1) अर्थ के फेर बदल के सहारे (जैसे-"भिक्षुक गो कितको गिरिज? सुतौ माँगन को बलि द्वारे गयो री" सागर शेल सुतान के बीच यों आपस में परिहास भयो री; (2) प्रत्युतर में नहले की जगह दहला लगाने की कला के सहारे (जैसे-गावत बाँदर बैठ्यो निकुंज में ताल समेत, तैं आँखिन पेखे; गाँव में जाए कै मैं हू बछानि को बैलहिं बेद पढ़ावत देखे - काव्यकानन); सैटायर के सहारे (जैसे-रामचरितमानस के शिवबरात प्रसंग में विष्णु की उक्ति ""कि बर अनुहारि बारात न भाई, हँसी करइइहु पर पुर जाई)"", कृष्णायन में उद्धव की उक्ति की भवन जरैहैं मधुपुरी, श्याम बजैहैं बेनु? भवानीप्रसाद मिश्र जी का गीतफरोश आदि), कटाक्ष (आइरानी) के सहारे (जैसे, करि फुलेल को आचमन मीठो कहत सराहिं, रे गंधी मतिअंध तू अतर दिखावत काहि - बिहारी; मुफ्त का चंदन घस मेरे नंदन - लोकोक्ति; मुनसी कसाई की कलम तलवार है - भड़ोवा संग्रह,; विरूपरचनानुकरण (पैरोडी) के सहारे (जैसे, नेता ऐसा चाहिए जैसा रूप सुभाय, चंदा सारा गहि रहै देय रसीद उड़ाय - चोंच, बीती विभावरी जाग री; छप्पर पर बैठे कावें कावें करते हैं कितने काग री-बेढब); विरूप वचनानुकरण के सहारे (जिसे भी विरूपरचनानुकरण के समान पैरोडी की एक विधा ही समझना चाहिए - जैसे पं. नेहरु की भाषण परिपाटी की नकल, किसी अहिंदीभाषी की प्रांतीय अथवा जातीय विशेषताओं से युक्त भाषा की नकल, किसी के तकियाकलामों की नकल); तथा इसी प्रकार की अनेकानेक अभिव्यंजना शैलियों से हास्यरस का उद्रेक कराया करते हैं।


text: प्रभाव की दृष्टि से हमारी समझ में हास्यरस या तो विशेषत: परिहास की कोटि का होता है या उपहास की कोटि का। इन दोनों शब्दों को हमने परंपरागत अर्थ में सीमाबद्ध नहीं किया है। जो संतुष्टि प्रधान काव्य है उसे हम परिहास की कोटि का मानते हैं और जो संशुद्धि प्रधान है उसे उपहास की कोटि का। अनेक रचनाओं में दोनों का मिश्रण भी हुआ करता है। परिहास और उपहास दोनों के लिए सामाजिकों की सुरुचि का ध्यान रखना आवश्यक है। मांसल शृंगारपरक हास, आजकल के शिष्ट समाज को रुचिकर नहीं हो सकता। देवता विषयक व्यंग्य सहधर्मियों को ही हँसाने के लिए हुआ करता है। उपहास के लिए सुरुचि का ध्यान अत्यंत आवश्यक है। मजा इसमें ही है कि हास्यपात्र (चाहे वह व्यक्ति हो या समाज) अपनी त्रुटियाँ समझ ले परंतु संकेत देनेवाले का अनुगृहीत भी हो जाए और उसे उपदेष्टा के रूप में न देखे। बिना व्यंग्य के हास को परिहास समझिए, चाहे वह वर्णनात्मक हो चाहे वार्तालाप की कोटि का और अपने पर अथवा अन्य पर, विशेषत: अन्य पर, व्यंग्य करके जो प्रभाव दिखाया जाता है वह उपहास है ही। बिट, ह्यूमर, पैरोडी आदि के सहारे उत्पन्न वह हास जो विशुद्ध संतुष्टि की कोटि का है, परिहास ही कहा जाएगा। अनुभाव की दृष्टि से हास्यरस को मृदुहास की कोटि का समझना चाहिए या अट्टास की कोटि का। हसित, अपहसित आदि अन्य कोटियों का इन्हीं दोनों में अंतर्भाव मान लेना चाहिए। मृदुहास के दो भी किए जा सकते हैं, एक है गुप्त हास जिसका आनंद मन ही मन लिया जाता है और दूसरा है स्फुट हास जिसका मुस्कराहट आदि के रूप में अन्य जन भी दर्शन कर सकते हैं। अट्टहास के भी दो भेद किए जा सकते हैं-एक है मर्यादित हास जो हँसनेवाले की परिस्थिति से नियंत्रित रहता है और दूसरा है अमर्यादित हास जिसमें परिस्थिति सापेक्षता का भान नहीं रहता। हास्य के भेदों का यह विवेचन संभवत: अधिक वैज्ञानिक होगा।


text: नाटकों में प्रहसन की विधा और विदूषक की उपस्थिति ने हास्य का सृजन किया है किंतु वह बहुमुखी नहीं होने पाया। सुभाषित के कई श्लोक अवश्य अच्छे बन पड़े हैं जिनमें विषय और उक्ति दोनों दृष्टियों से हास्य की अच्छी अवतारणा की गई है। कुछ उदाहरण दे देना अप्रासंगिक न होगा।


text: देवताओं के संबंध का मजाक देखिए। प्रश्न था कि शंकर जी ने जहर क्यों पिया? कवि का उत्तर है कि अपनी गृहस्थी की दशा से ऊबकर।


text: शंकर जी का साँप गणेश जी के चूहे की तरफ झपट रहा है किंतु स्वत: उसपर कार्तिकेय जी का मोर दाँव लगाए हुए है। उधर गिरिजा का सिंह गणेश जी के गजमस्तक पर ललचाई निगाहें रख रहा है ओर स्वत: गिरिजा जी भी गंगा से सौतियाडाह रखती हुई भभक रही हैं। समर्थ होकर भी बेचारे शंकर जी इस बेढंगी गृहस्थी से कैसे पार पाते, इसलिए ऊबकर जहर पी लिया।


text: दामाद अपनी ससुराल को कितनी सार वस्तु माना करता है परंतु फिर भी किस अकड़बाजी से अपनी पूजा करवाते रहने की अपेक्षा रखा करता है य निम्न श्लोकों में देखिए। दोनों ही श्लोक पर्याप्त काव्यगुणयुक्त हैं। जितना विश्लेषण कीजिए उतना ही मजा आता जाएगा:


text: राजा भोज ने घोषणा की थी कि जो नया श्लोक रचकर लाएगा उसे एक लाख मुद्राएँ पुरस्कार में मिलेंगी परंतु पुरस्कार किसी को मिलने ही नहीं पाता था क्योंकि उसे मेधावी दरबारी पंडित नया श्लोक सुनते ही दुहरा देते और इस प्रकार उसे पुराना घोषित कर देते थे। किंवदंती के अनुसार कालिदास ने निम्न श्लोक सुनाकर बोली बंद कर दी थी। श्लोक में कवि ने दावा किया है कि राजा निन्नानबे करोड़ रत्न देकर पिता को ऋणमुक्त करें और इसपर पंडितों का साक्ष्य ले लें। यदि पंडितगण कहें कि यह दावा उन्हें विदित नहीं है तो फिर इस नए श्लोक की रचना के लिए एक लाख दिए ही जाएँ। इसमें "कैसा छकाया" का भाव बड़ी सुंदरता से सन्निहित है :


text: हिंदी के वीरगाथाकाल, भक्तिकाल और रीतिकाल प्राय: पद्यों के ही काल रहे हैं। इस लंबे काल में हास्य की रचनाएँ यदा कदा होती ही रही हैं परंतु वे प्राय: फुटकर ढंग की ही रचनाएँ रही हैं। तुलसीदास जी के रामचरिमानस का नारदमोह प्रसंग शिवविवाह प्रसंग, परशुराम प्रसंग आदि और सूरदास जी के सूरसागर का माखनचोरी प्रसंग, उद्धव-गोपी-संवाद प्रसंग आदि अलबत्ता हास्य के अच्छे उदाहरण प्रस्तुत करते हैं। तुलसीदास जी का निम्न छंद, जिसमें जराजर्जर तपस्वियों की शृंगारलालसा पर मजेदार चुटकी ली गई है, अपनी छटा में अपूर्व है-


text: बीरबल के चुटकुले, लाल बुझक्कड़ के लटके, घाघ और भड्डरी की सूक्तियाँ, गिरधर कविराय और गंग के छंद, बेनी कविराज के भड़ौवे तथा और भी कई रचनाएँ इस काल की प्रसिद्ध हैं। भारतजीवन प्रेस ने इस काल की फुटकर हास्य रचनाओं का कुछ संकलन अपने "भड़ोवा संग्रह" में प्रकाशित किया था। इस काल में, विशेषत: दान के प्रसंग को लेकर, कुछ मार्मिक रचनाएँ हुई हैं जिनकी रोचकता आज भी कम नहीं कही जा सकती। उदाहरण देखिए -


text: वर्तमान काल में हास्य के विषयों और उनकी अभिव्यक्ति करने की शैलियों का बहुत विस्तार हुआ है। इस युग में पद्य के साथ ही गद्य की भी अनेक विधाओं का विकास हुआ है। प्रमुख हैं नाटक तथा एकांकी, उपन्यास तथा कहानियाँ, एवं निबंध। इन सभी विधाओं में हास्यरस के अनुकूल प्रचुर मात्रा में साहित्य लिखा गया और लिखा जा रहा है। प्रतिभाशाली लेखकों ने पद्य के साथ ही गद्य की विविध विधाओं में भी अपनी हास्यरसवर्धिनी रचनाएँ प्रस्तुत की हैं। इस युग के प्रारंभिक दिनों के सर्वाधिक यशस्वी साहित्यकार हैं भारतेंदु बाबू हरिश्चंद्र। इनके नाटकों में विशुद्ध हास्यरस कम, वाग्वैदग्ध्य कुछ अधिक और उपहास पर्याप्त मात्रा में पाया जाता है। "वैदिकी हिंसा हिंसा न भवति", "अंधर नगरी" आदि उनकी कृतियाँ हैं। उनका "चूरन का लटका" प्रसिद्ध है। उनके ही युग के लाला श्रीनिवास दास, श्री प्रतापनारायण मिश्र, श्री राधाकृष्णदास, श्री प्रेमधन, श्री बालकृष्ण भट्ट आदि ने भी हास्य की रचनाएँ की हैं। श्री प्रतापनारायण मिश्र ने "कलिकौतुक रूपक" नामक सुंदर प्रहसन लिखा है। "बुढ़ापा" नामक उनकी कविता शुद्ध हास्य की उत्तम कृति है।


text: उस समय अंग्रेजी राज्य अपने गौरव पर था जिसकी प्रत्यक्ष आलोचना खतरे से खाली नहीं थी। अतएव साहित्यकारों ने, विशेषत: व्यंग्य और उपहास का मार्ग ही पकड़ था और स्यापा, हजो, वक्रोक्ति, व्यंगोक्ति आदि के माध्यम से सुधारवादी सामाजिक चेतना जगाने का प्रयत्न किया था।


text: भारतेंदु काल के बाद महावीरप्रसाद द्विवेदी काल आया जिसने हास्य के विषयों और उनकी अभिव्यंजना प्रणालियों का कुछ और अधिक परिष्कार एवं विस्तार किया। नाटकों में केवल हास्य का उद्देश्य लेकर मुख्य कथा के साथ जो एक अंतर्कथा या उपकथा (विशेषत: पारसी थिएट्रिकल कंपनियों के प्रभाव से) चला करती थी वह द्विवेदीकाल में प्राय: समाप्त हो गई और हास्य के उद्रेक के लिए विषय अनिवार्य न रह गया। काव्य में "सरगौ नरक ठेकाना नाहिं" सदृश रचनाएँ सरस्वती आदि पत्रिकाओं में सामने आई। उस युग के बावू बालमुकुंद गुप्त और पं. जगन्नाथप्रसाद चतुर्वेदी हास्यरस के अच्छे लेखक थे। प्रथम ने "भाषा की अनस्थिरता" नामक अपनी लेखमाला "आत्माराम" नाम से लिखी और दूसरे सज्जन ने "निरंकुशता-निदर्शन" नामक लेखमाला "मनसाराम" नाम से। दोनों ने इन मालाओं में द्विवेदी जी से टक्कर ली है और उनकी इस नोकझोंक की चर्चा साहित्यिकों के बीच बहुत दिनों तक रही। श्री बालमुकुंद गुप्त जी का "शिवशंभु का चिट्ठा", श्री चंद्रधर शर्मा गुलेरी का "कछुवा धर्म", श्री मिश्रबंधु और बदरीनाथ भट्ट जी के अनेक नाटक, श्री हरिशंकर शर्मा के निबंध, नाटक आदि, श्री जी. पी. श्रीवास्तव और उग्र जी के अनेक प्रहसन और अनेक कहानियाँ, अपने-अपने समय में जनसाधारण में खूब समादृत हुई। जी. पी. श्रीवास्तव ने उलटफेर, लंबी दाढ़ी आदि लिखकर हास्यरस के क्षेत्र में धूम मचा दी थी, यद्यपि उनका हास्य उथला उथला सा ही रहा है। निराला जी ने सुंदर व्यंगात्मक रचनाएँ लिखी हैं और उनके कुल्ली भाठ, चतुरी चमार, सुकुल की बीबी, बिल्लेसुर बकरिहा, कुकूरमुत्ता आदि पर्याप्त प्रसिद्ध है। पं. विश्वंभरनाथ शर्मा कौशिक निश्चय ही विजयानंद दुबे की चिट्ठियाँ आदि लिखकर इस क्षेत्र में भी पर्याप्त प्रसिद्धिप्राप्त हैं। शिवपूजन सहाय और हजारीप्रसाद द्विवेदी ने "हास्यरस के साहित्य की अच्छी श्रीवृद्धि की है। अन्नपूर्णानंद वर्मा को हम हास्यरस का ही विशेष लेखक कह सकते हैं। उनके "महाकवि चच्चा", "मेरी हज़ामत," "मगन रहु चोला", मंगल मोद", "मन मयूर" सभी सुरुचिपूर्ण हैं।


text: वर्तमान काल में उपेंद्रनाथ अश्क ने "पर्दा उठाओ, परदा गिराओ" आदि कई नई सूझवाले एकांकी लिखे हैं। डॉ॰ रामकुमार वर्मा का एकांकी संग्रह "रिमझिम" इस क्षेत्र में मील का पत्थर माना गया है। उन्होंने स्मित हास्य के अच्छे नमूने दिए हैं। देवराज दिनेश, उदयशंकर भट्ट, भगवतीचरण वर्मा, प्रभाकर माचवे, जयनाथ नलिन, बेढब बनारसी, कांतानाथ चोंच, भैया जी बनारसी, गोपालप्रसाद व्यास, काका हाथरसी, श्रीलाल शुक्ल आदि अनेक सज्जनों ने अनेक विधाओं में रचनाएँ की हैं और हास्यरस के साहित्य को खूब समृद्ध किया है। इनमें से अनेक लेखकों की अनेक कृतियों ने अच्छी प्रशंसा पाई है। भगवतीचरण वर्मा का "अपने खिलौने" हास्यरस के उपन्यासों में विशिष्ट स्थान रखता है। यशपाल का "चक्कर क्लब" व्यंग्य के लिए प्रसिद्ध है। कृष्णचंद्र ने "एक गधे की आत्मकथा" आदि लिखकर व्यंग्य लेखकों में यशस्विता प्राप्त की है। गंगाधर शुक्ल का "सुबह होती है शाम होती है" अपनी निराली विधा रखता है।


text: राहुल सांकृत्यायन, सेठ गोविंद दास, श्रीनारायण चतुर्वेदी, अमृतलाल नागर, डॉ॰ बरसानेलाल जी, वासुदेव गोस्वामी, बेधड़क जी, विप्र जी, भारतभूषण अग्रवाल आदि के नाम गिनाए जा सकते हैं जिन्होंने किसी न किसी रूप में साहित्य के इस उपादेय अंग की समृद्धि की है।


text: अन्य भाषाओं की कई विशिष्ट कृतियों के अनुवाद भी हिंदी में हो चुके हैं। केलकर के "सुभाषित आणि विनोद" नामक गवेषणापूर्ण मराठी ग्रंथ के अनुवाद के अतिरिक्त मोलिये के नाटकों का, "गुलिवर्स ट्रैवेल्स" का, "डान क्विकज़ोट" का, सरशार के "फिसानए आज़ाद" का, रवींद्रनाथ टैगोर के नाट्यकौतुक का, परशुराम, अज़ीमबेग चग़ताई आदि की कहानियों का, अनुवाद हिंदी में उपलब्ध है।


title: मन्थरा

text: केकैयी जबकि सम्राट अश्वपति के एक भाई थे जिनका नाम था बृहद्रथ (Brihdrath) और उनकी एक पुत्री थी जिसका नाम था "रेखा" रेखा बड़े-बड़े नैनो वाली स्त्री थी जो बाद में मंथरा के नाम से विख्यात हुई।


title: फेरान्ती प्रभाव

text: कम लोडित (loaded) लम्बी संचरण लाइन (ट्रांसमिशन लाइन) की प्रापक वोल्टता (receiving end voltage) उसके प्रेषित वोल्टता (sending end voltage) से कुछ अधिक होती है। इसे फेरान्ती प्रभाव (Ferranti effect) कहते हैं। इसका सबसे पहला अनुभव फेरान्ती (Sebastian Ziani de Ferranti) को सन् में १८९० में डेप्टफोर्ड (Deptford) जनन संयंत्र को चालू करते समय हुआ था और उनके ही नाम पर इस प्रभाव का नाम रखा गया है।


title: फेरान्ती प्रभाव

text: तथा C' = प्रति किमी लाइन धारिता, L' = प्रति किमी लाइन प्रेरकत्व, &omega = कोणीय आवृत्ति; तथा "l" = लाइन की लम्बाई है। इसमें लाइन का प्रतिरोध नगण्य ("R"=0) मानने पर हमे लगभग वोल्टता वृद्धि प्राप्त होती है-


title: फेरान्ती प्रभाव

text: इस सूत्र से स्पष्ट है कि लाइन की लम्बाई जितनी ही अधिक होगी, C और L भी उतने ही अधिक होंगे और वोल्टता-वृद्धि उतनी ही गुना अधिक होगी। फेरान्ती प्रभाव अपेक्षाकृत कम लम्बाई के केबलों में भी देखने को मिलती है क्योंकि उनका प्रति किमी धारिता (कैपेसिटैंस) अधिक होता है।


title: कुंजम दर्रा

text: कुंजम दर्रा (या कुंजम ला; अथवा कुंज़म, कुंज़ुम, कुंज़ोम) हिमालय का एक प्रमुख दर्रा है जो भारत के हिमाचल प्रदेश राज्य में स्थित है। यह लाहौल और स्पीति घाटी को जोड़ता है। इसकी ऊँचाई 4590 मीटर है।


title: कुंजम दर्रा

text: कुंजम माता यहाँ की अधिष्ठात्री देवी हैं। यहाँ से जाने वाले लगभग सभी वाहन कुंजम माता के मंदिर पर सर झुकाते हुए जाते हैं।


title: बामर लॉरी

text: बामर लॉरी एंड कंपनी लिमिटेड (Balmer Lawrie & Co. Ltd) भारत सरकार का एक उपक्रम है जहां औद्योगिक पैकेजिंग, बैरल और ड्रम, रसोई गैस के सिलेंडर, ग्रीस और स्नेहक, चमड़े के रसायन, कार्यात्मक योज्य और समुद्री माल-वाहक कंटेनरों का निर्माण किया जाता है। यहां चाय का निर्यात और व्यापार, यात्रा, पर्यटन और माल तथा इंजीनियरिंग सेवाओं जैसे कि ऊर्जा संबंधी लेखा और परामर्श तथा माल-वाहक कंटेनर की मरम्मत जैसी विशाल परियोजनाओं पर भी कार्य किया जाता हैं।


title: बामर लॉरी

text: बामर लॉरी ने अपना औद्योगिक सफर कोलकाता स्थित मुख्यालय से 1 फ़रवरी 1867 को एक साझेदारी कंपनी के रूप में शुरु किया जिसकी स्थापना स्कॉटलैंड के दो निवासियों - जॉर्ज स्टीफेन बामर तथा अलेक्जेंडर लॉरी द्वारा की गयी थी।


title: बामर लॉरी

text: चाय से लेकर नौवहन, बीमा से लेकर बैंकिंग, ट्रेडिंग से लेकर विनिर्माण - शायद ही कोई ऐसा व्यापार होगा जिसमें बामर लॉरी ने अपने प्रारंभिक वर्षों में हाथ नहीं डाला और अपनी उल्लेखनीय औद्योगिक यात्रा के हर मील के पत्थर के साथ और अधिक मजबूत होती गयी।


title: बामर लॉरी

text: आज, बामर लॉरी अपने संयुक्त उद्यमों के साथ एक बहु-गतिविधि, बहु-प्रौद्योगिकी, बहु-स्थानिक और वैश्विक पदचिन्हों वाले समूह के रूप में उभर कर सामने आई है और विनिर्माण के अनेक क्षेत्रों जैसे औद्योगिक पैकेजिंग, ग्रीज और स्नेहक, चमड़ा रसायन के अतिरिक्त यात्रा और पर्यटन, लॉजिस्टिक्स बुनियादी-सुविधाओं एवं सेवाओं तथा इंजीनियरिंग व प्रौद्योगिकी सेवाओं के क्षेत्र में कार्यरत है।


title: बामर लॉरी

text: "सभी व्यावसायिक क्षेत्रों में बाजार में अग्रणी भूमिका हासिल करना, उन्हें मजबूत बनाना और इस प्रकार 2010 तक 2000 करोड़ रुपये की कुल बिक्री तथा 200 करोड़ रुपए के कर-पूर्व मुनाफे के आंकड़े को पार करना" ...


title: बामर लॉरी

text: अपने चयनित व्यावसायिक क्षेत्रों में बाजार में अग्रणी और वैश्विक पदचिन्हों वाली एक सम्मानजनक औद्योगिक इकाई बनना, जो निरंतर अपने शेयरधारकों के हितों का ध्यान रखने के साथ-साथ पर्यावरण और सामाजिक जिम्मेदारियों का भी पूर्ण रूप से ख्याल रखती है।


title: बामर लॉरी

text: "इस यात्रा में, व्यावसायिक मूल्यों के प्रति दृढ़ प्रतिबद्धता, कर्मचारियों के गौरव तथा सामाजिक लाभ को बढ़ावा देने वाली सौ वर्ष पुरानी परंपरा को आगे बढ़ाना"


title: बामर लॉरी

text: इन वर्षों में, कई लोगों ने बामर लॉरी की सफलता और विकास में अपना योगदान दिया है और उनके साहस तथा प्रतिभा ने उथल-पुथल भरे इतिहास में भी इस संगठन की नैया को पार लगाया है और प्रत्येक चुनैती को अवसर में परिवर्तित कर दिया है। लोग हमेशा से बामर लॉरी के लिए सबसे महत्वपूर्ण और स्थायी प्रतिस्पर्धी लाभ के रूप में रहे हैं, जिनका निरंतर ख्याल रखा जाता है और एक शिक्षण तथा रचनात्मक माहौल में उनको विकसित होने का मौका दिया जाता है ताकि वे बामर लॉरी को एक उत्कृष्ट संगठन बनाने में सहयोग दे सकें.


title: बामर लॉरी

text: एक जिम्मेदार औद्योगिक नागरिक के रूप में, कंपनी अनुसूचित जाति/जनजाति, महिलाओं, शारीरिक रूप से विकलांग लोगों, बच्चों और बुजुर्गों सहित सभी कमजोर वर्गों के लाभ के लिए कई सीएसआर गतिविधियों का संचालन करती है।


title: बामर लॉरी

text: संयुक्त राष्ट्र की ग्लोबल कॉम्पेक्ट सोसायटी के एक सदस्य के रूप में, हम नैतिकता और ईमानदारी के उच्चतम मानकों का पालन करते हुए उद्योग तथा समाज के स्थायी और समावेशी विकास के लिए कई पहलों में संलग्न हैं।


title: बामर लॉरी

text: बामर लॉरी 1924 में एक प्राइवेट लिमिटेड कंपनी और 1936 में एक पब्लिक लिमिटेड कंपनी बनी। 1972 में बामर लॉरी, आईबीपी कंपनी लिमिटेड (जिसकी यह एक सहायक कंपनी थी) का राष्ट्रीयकरण किये जाने के फलस्वरूप एक सरकारी कंपनी बन गयी।


title: बामर लॉरी

text: कंपनी का प्रबंधन पेट्रोलियम एवं प्राकृतिक गैस मंत्रालय के समग्र मार्गदर्शन में, अनुभवी और प्रतिष्ठित पेशेवरों के एक बोर्ड ऑफ डाइरेक्टर्स द्वारा किया जाता है।


title: बामर लॉरी

text: यह भारत में इस्पात बैरल की सबसे बड़ी निर्माता है। कंपनी का मुख्यालय कोलकाता में स्थित है और ब्रिटेन के बेडफोर्ड सहित पूरे भारत में इसके कार्यालय हैं।


title: बामर लॉरी

text: 1867 में स्कॉटलैंड के दो निवासियों जॉर्ज स्टीफन बामर और अलेक्जेंडर लॉरी द्वारा कलकत्ता में इसकी स्थापना की गयी थी।


title: हरदुआगंज ताप विद्युत गृह

text: हरदुआगंज ताप विद्युत गृह कासिमपुर पावर हाउस जिला अलीगढ़ में स्थित है। यह हरदुआगंज नामक कस्बे के निकट स्थित है।


title: नूरी

text: नूरी यश चोपड़ा द्वारा निर्मित 1979 की एक भारतीय हिंदी प्रेमकहानी फ़िल्म है, और मनमोहन कृष्ण द्वारा निर्देशित की गई है; निर्देशक के रूप में यह उनकी एकमात्र फिल्म है। फिल्म में फ़ारुख़ शेख़, पूनम ढिल्लों, मदन पुरी और इफ़्तेख़ार मुख्य भूमिका में है । फिल्म का संगीत खय्याम ने और बोल जाँनिसार अख्तर के है।


title: नूरी

text: यह फिल्म "सुपर-हिट" रही थी और 1979 में भारतीय बॉक्स ऑफिस पर सातवीं सबसे अधिक कमाई वाली फिल्म थी। यह चीन में भी एक विदेशी सफल फिल्म के रूप में रही थी, जहां इसे 1981 में प्रदर्शित किया गया था, और उस समय चीन में सबसे सफल भारतीय फिल्मों "आवारा" और "कारवां" में से एक बन गई।


title: नूरी

text: नूरी (पूनम ढिल्लों) भदरवाह घाटी में उसके पिता, गुलाम नबी (इफ़्तेख़ार) और उसके कुत्ते खैरू के साथ रहती है। वहां उसका एक प्रेमी यूसुफ (फ़ारुख़ शेख़) है, वे दोनों शादी करने का फैसला करते है, शादी की तारीख निकल जाती है और तैयारी शुरू हो जाती है। लेकिन भाग्य में कुछ और ही था। एक अन्य ग्रामीण, बशीर खान (भरत कपूर) नूरी को पसंद करता है और नूरी के पिता के पास जाता है, और नूरीका हाथ मांगता है जिसके लिए गुलाम नबी मना कर देता है। गुस्से में बशीर खान तब गुलाम नबी की हत्या का इंतजाम अपने आदमियों के जरिए उस पर पेड़ गिरा कर करता है। शादी कुछ समय के लिये निलंबित कर दिया जाता है, और कुछ महीने बाद जब शादी की तैयारी पुन: चल हो जाती है, शादी से कुछ दिन पहले, बशीर खान, जो कि यूसुफ का मालिक है, उसे शहर से बाहर कुछ काम के लिये भेजता है। जबकि यूसुफ शहर से बाहर है, बशीर खान नूरी के घर पर जाता है और उसके साथ बलात्कार करता है। नूरी आत्महत्या कर लेती है और यूसुफ को पता चलता है कि यह सब बशीर का किया हुआ है, इसलिए वह उसे मारने के लिए उसके पीछे भागता है, उसके पीछे खैरू भी भागता है। वहा उनके बीच हाथा-पाई होती हैं और यूसुफ को बशीर द्वारा गोली मार दी जाती है। जैसे ही बशीर वापस आता है, वहा उसे खैरू मिल जाता है, जो आखिर में बशीर को मार डालता है। यूसुफ़ गोली लगने के बाद उस जगह पर जाता है, जहाँ नूरी की मृत्यु हुई थी और उसका मृत शरीर पड़ा हुआ था। अंत में दोनों को एक दूसरे के साथ दफनाया जाता है।


title: नूरी

text: निम्नलिखित गीत के संगीत खय्याम द्वारा बनाये गए थे, गीत के बोल जाँनिसार अख्तर, नक्श लायलपुरी और मजरूह सुल्तानपुरी ने लिखे थे।


title: एल् हास्पिटल का नियम

text: कलन में एल-हास्पिटल का नियम की सहायता से अनिर्धार्य रूप वाले फलनों का सीमान्त मान ज्ञात किया जाता है। इसके अनुप्रयोग से अनिर्धार्य रूप वाले फलन किसी ऐसे व्यंजक में परिवर्तित हो जाते हैं जिसमें सीमा चर को रखकर मान प्राप्त किया जा सकता है।


title: एल् हास्पिटल का नियम

text: इस नियम का नामकरण १७वीं सदी के फ्रांसीसी गणितज्ञ गुयल्लामी डि एल हॉपीटल (या, एल हॉस्पिटल) के सम्मान में किया गया।) उन्होंने यह नियम १६९६ में अपनी पुस्तक "एनालिसिस डेस इन्फिनिमेंट पटिटस पौर एल-इंटेलिजेंस डेस लिग्नेस कुर्बेस" (शाब्दिक अनुवाद: "वक्रीय रेखाओं को समझने के लिए अत्यल्प का विशलेषण") में किया था। यह पुस्तक अवकलन पर लिखी गयी प्रथम पुस्तक थी। हालांकि, यह माना जाता है कि इस नियम की खोज सर्वप्रथम स्विस गणितज्ञ जोहान बर्नूली ने की थी।


title: एल् हास्पिटल का नियम

text: अपने सरलतम रूप में, एल-हॉस्पिटल नियम के अनुसार, खुले अन्तराल "I" में बिन्दु "c" को छोड़कर अन्यत्र अवकलनीय फलनों "f" और "g" के लिए:


title: एल् हास्पिटल का नियम

text: तब अंश और हर का अवकलन प्रायः भागफल का मान देता है अथवा एक ऐसी सीमा में परिवर्तित हो जाता है जिसका मान सीधे ज्ञात किया जा सकता है।


title: एल् हास्पिटल का नियम

text: formula_12 तथा formula_13 के अलावा अन्य अनिर्धार्य रूपों के लिये भी आवश्यक परिवर्तन करके एल हॉस्पिटल नियम का उपयोग किया जा सकता है। कुछ उदाहरण प्रस्तुत हैं।


title: आत्माराम

text: डॉ आत्माराम (१२ अक्टुबर, १९०८ - ६ फ़रवरी १९८३) भारत के एक प्रसिद्ध वैज्ञानिक थे। उनकी स्मृति में केन्द्रीय हिन्दी संस्थान द्वारा 'आत्माराम पुरस्कार' दिया जाता है।


title: आत्माराम

text: चश्मे के काँच के निर्माण में उनका उल्लेखनीय योगदान था। वे केन्‍द्रीय कांच एवं सिरामिक अनुसन्धान संस्‍थान के निदेशक रहे तथा २१ अगस्त १९६६ को वैज्ञानिक एवं औद्योगिक अनुसंधान परिषद के महानिदेशक का पद संभाला।


title: आत्माराम

text: डॉ आत्माराम का जन्म उत्तर प्रदेश के बिजनौर जिले के पिलाना गाँव में हुआ था। आपके पिता लाला भगवानदास एक साधारण पटवारी थे।


title: राष्ट्रीय राजमार्ग ४५ (भारत)

text: राष्ट्रीय राजमार्ग ४५ (National Highway 45) भारत का एक राष्ट्रीय राजमार्ग है। यह मध्य प्रदेश में औबेदुल्लागंज से छत्तीसगढ़ में बिलासपुर तक जाता है। बीच में इसका मार्ग मध्य प्रदेश राज्य से भी गुज़रता है।


title: सामान्य छाया विधि

text: यह विधि रंगारेख विधि के समान ही होती है परन्तु इसमें रंगो के स्थान पर काली स्याही से बनाई गयी छायाओं का प्रयोग होता है।


title: यातायात टक्कर

text: यातायात टक्कर तब होती है जब एक वाहन किसी पेड़, एक अन्य वाहन, पैदल चलते यात्री, पशु, सड़क मलबे, या अन्य स्थिर रुकावट से टकरा जाता है। यातायात टक्कर किसी जीवित कि चोट, मौत या किसी सम्पत्ति के नुक्सान का कारण बन सकती है।


title: यातायात टक्कर

text: विभिन्न प्रकार के करक हैं जो यातायात टक्कर का कारण बन सकते हैं। जैसे कि सड़क कि बनावट, वाहन चालाक कि कोशलता, वाहन की बनावट, वाहन की गति, सड़क का वातावरण तथा शराब या नशीले पदार्थों के कारण हानि इत्यादि। दुनियाभर में सड़क दुर्घटनाएं मौत, विकलांगता तथा अन्य कई प्रकार कि संपत्तियों की मौत का कारण बन रहा है। वर्ष २०१३ में लगभग ५४ लाख लोग सड़क चोटों का शिकार बने। जिसमे कि लगभग १४ लाख लोग मौत का शिकार हुए।


title: यातायात टक्कर

text: कुछ टक्करों के कारण मनोवैज्ञानिक समस्याएं हो सकती हैं। कुछ मामलों में तो व्यक्ति कि काम करने की क्षमता इस प्रकार से प्रभावित हो जाती है कि चोट के बाद वे पूरी तरह से अपने परिवार वालों पर ही निर्भर हो जाते हैं। तो कुछ लोगों के मन में डर बैठ जाता है और वो फिर दोबारा से वाहन चलाने से डरते हैं।


title: यातायात टक्कर

text: यातायात टक्कर के कारण शारीरिक चोट तो कई प्रकार की हो सकती हैं। एक छोटे से नील पड़ने से लेकर व्यक्ति कि मौत तक कई तरह कि चोटों का सामना इन्सान कों करना पड़ सकता है।


title: जोनबील मेला

text: जोनबील असमिया के दो शब्दों जोन' और 'बील'से मिलकर बना हैं, जिनका अर्थ क्रमशः चंद्रमा और आर्द्र भूमि होता है। क्योंकि यह एक बड़े प्राकृतिक जल निकाय के आकार का एक अर्धचन्द्र की तरह है। यह एक तीन दिवसीय वार्षिकोत्सव मेला है। इसकी शुरुआत माह के तीसरे सप्ताह वृहस्पतिवार से शनिवार तक होती है। यह असम के मोरिगांव जिले के जागिरोड से ५ कि.मी. और गुवाहाटी से ३२ कि.मी. दूर है। यह राष्ट्रीय राजमार्ग NH-37 से जुड़ा हुआ है।


title: जोनबील मेला

text: मान्यता है कि जोनबील मेला की शुरुआत १५ वीं शताब्दी में हुई थी। लेकिन इस मेले को व्यवस्थित करने में अहम भूमिका अहोम वंश के राजाओं ने दिया। उन्होंने इस मेले को राजनीतिक परिस्थितियों पर चर्चा करने के लिए आयोजित किया था।


title: जोनबील मेला

text: जोनबील मेला एक खाध विनिमय मेला है। मानव जाति की भलाई के लिए सर्वप्रथम यहां अग्नि पूजा की जाती है। इस अवसर पर एक विशाल बाजार आयोजित किया जाती है। हर वर्ष मेला शुरू होने से पूर्व भारत के पूर्वोत्तर पर्वतीय इलाकों में रहने वाले जनजातियों करवी,खांसी,तिवर,जयंतियां अपने मनमोहक हस्त निर्मित उत्पादन के साथ मेले में आते हैं। यह देश का एकमात्र मेला है, जहां कुछ खरीदने के लिए पैसे की जरूरत नहीं पड़ती है। जिस तरह प्राचीन काल में वस्तु विनिमय प्रणाली प्रचलित थी। जहां आज भी बार्टर प्रणाली मौजूद है। पहाड़ी इलाकों पर होने वाली फसलें फल, आलू, हल्दी, मिर्च आदि लाते हैं। और मैदानी भागों से चावल, तेल, मछली आदि अनुपजाऊ फसलों को अपने साथ ले जाते है। अतः यह भारत का एकमात्र मेला है, जहां आज भी वस्तु प्रणाली जीवित है।


title: जोनबील मेला

text: पूर्वोत्तर भारत के बिखरे हुए असमिया समुदाय और जनजातियों के बीच शांति, सौहार्द, सद्भाव और भाईचारा को बढ़ावा देना रहा है। गोभा राजा दरबारियों के साथ मेले का दौरा करते हैं। साथ ही अपनी प्रजा से कर एकत्र करते हैं। यहां के लोगों के द्वारा आयोजित पारम्परिक नृत्य और संगीत का प्रर्दशन, मुर्गा लड़ाई, मछली पकड़ना, बांस की कोठरी आदि यहां के वातावरण को ओर ही आनन्दित और मनमोहक बनाती है।


title: खामोशी (1996 फ़िल्म)

text: खामोशी: दि म्युज़िकल 1996 में बनी हिन्दी भाषा की संगीतमय नाट्य फिल्म है। इसमें नाना पाटेकर, मनीषा कोइराला, सलमान ख़ान, सीमा बिस्वास और हेलन ने भूमिका निभाई और इससे संजय लीला भंसाली ने निर्देशन की शुरुआत की। फिल्म ने कई पुरस्कार जीते।


title: खामोशी (1996 फ़िल्म)

text: कहानी गोवा में एक बधिर और मूक दंपति जोसेफ (नाना पाटेकर) और फ्लैवी ब्रगेंज़ा (सीमा बिस्वास) के बारे में है। उनके पास एक बच्ची है, ऐनी (प्रिया परुलेकर), जो बोलने और सुनने में सक्षम है। कुछ साल बाद उनके पास एक और बच्चा होता है। सैम नाम का ये लड़का भी बोल और सुन सकता है। ऐनी का जीवन दो दुनिया में बंटा हुआ है - एक उसके माता-पिता के साथ और एक संगीत के साथ, जिसे वह प्यार करती है। ऐनी को अपनी दादी, मारिया ब्रगेंज़ा (हेलन) से अपनी संगीत प्रेरणा मिलती है।


title: खामोशी (1996 फ़िल्म)

text: कुछ साल बाद, सैम की दुखद मौत के बाद, ऐनी (मनीषा कोइराला) का जीवन बिखर जाता है और वह संगीत और गायन से दूर हो जाती है। जब ऐनी बड़ी हो जाती है तो वह राज (सलमान ख़ान) के साथ एक बार फिर संगीत के संपर्क में आती है, जिसे वह प्यार करती है। वह फिर से गायन शुरू कर देती है। जब ऐनी गर्भवती हो जाती है, तो उसके पिता उसे बच्चे को त्यागने के लिए कहते हैं क्योंकि यह परिवार के लिये अपमान की बात है। ऐनी अपने चर्च और धर्म के खिलाफ जाने से इंकार कर देती है। जब जोसेफ को यह पता चलता है, तो वह ऐनी से घर छोड़ने को कहता है। राज ऐनी के पिता को मनाने की कोशिश करता है कि वह एक अच्छा लड़का है, लेकिन जोसेफ उसे नापसंद करता है। मुख्य रूप से इसलिये क्योंकि वह हिंदू है जो गोवा में नहीं रहता, इसलिए ऐनी को उससे दूर रहना होगा।


title: खामोशी (1996 फ़िल्म)

text: ऐनी राज से शादी करती है और एक लड़के को जन्म देती है, जिसे वे उसके भाई सैम का नाम देते हैं। वह, राज, और सैम साथ मिलकर जोसेफ के घर जाते हैं। जोसेफ ऐनी के लड़के को स्वीकार करता है और राज को भी अपने दामाद के रूप में स्वीकार कर लेता है। फिर ऐनी और राज विनाशकारी दुर्घटना में आ जाते हैं; ऐनी गंभीर रूप से घायल हो जाती है और कोमा में चली जाती है। जोसेफ, फ्लैवी और राज उसे पुनर्जीवित करने के लिए कड़ी मेहनत करते हैं। यहाँ तक कि सैम के लिए उसे भावनात्मक रूप से तड़पाने की कोशिश भी वो लोग करते हैं। अंत में जोसेफ का मूक "भाषण" और फ्लैवी का प्यार और आशा, ऐनी को चेतना में वापस ले आती है।


title: ऑल इंडिया एन॰आर॰ कांग्रेस

text: ऑल इंडिया एन॰आर॰ कांग्रेस भारत का एक क्षेत्रीय दल है। इसकी स्थापना २०११ में पुदुचेरी के मुख्यमंत्री एन॰ रंगास्वामी ने की। इस पार्टी का पूर्व नाम नामधू राज्यम रखा था जिसका हिन्दी में अर्थ अपना राज्य होता है।


title: अभिकलनात्मक रसायन

text: अभिकलनात्मक रसायन (Computational chemistry), रसायन विज्ञान की एक शाखा है जिसमें रासायनिक गणनाओं के हल के लिये संगणक के सिद्धांतों का उपयोग किया जाता है। इसमें अणुओं और ठोसों की संरचना और गुणधर्मों की गणना करने के लिए एक दक्ष कम्प्यूटर प्रोग्राम में सैद्धान्तिक रसायन के परिणामों को डाला जाता है।


title: अभिकलनात्मक रसायन

text: क्वांटम यांत्रिकी के इतिहास में स्थापित खोज और सिद्धान्तों के निर्माण में, रसायन विज्ञान के क्षेत्र में प्रथम गणनाएँ १९२७ में वाल्टर हेटलर और फ्रिट्ज लंदन ने की।


title: अभिकलनात्मक रसायन

text: शब्द "कम्प्यूटेशनल केमेस्ट्री" अर्थात अभिकलनात्मक रसायन का उपयोग पहली बार सिडनी फेर्नबक और अब्राहम हस्केल टौब द्वारा रचित पुस्तक 1970 की पुस्तक "कंप्यूटर्स एंड देयर रोल इन द फिजिकल साईंसेज" में मिलता है जहाँ उन्होंने लिखा है, "अतः ऐसा लगता है कि अभिकलनात्मक रसायन वास्तविकता में अधिक से अधिक हो सकता है।" 1970के दशक के दौरान, "अभिकलनात्मक रसायन" के नये उभरते विभिन्न विधियों के रूप में विस्तृत रूप से भिन्न अनेक विधियाँ देखी गई। जरनल ऑफ़ कंप्यूटेशनक केमेस्ट्री का प्रथम प्रकाशन 1980 में हुआ।


title: अभिकलनात्मक रसायन

text: जटिल रासायनिक प्रणालियों के लिए बहुस्तरीय मॉडल का विकास के लिए माइकल लेविट, मार्टिन कारप्लस और एरिह वॉरशेल को २०१३ में रसायन का नोबेल पुरस्कार दिया गया।


title: दैत्यराज

text: दैत्यराज एक प्रसिद्ध दानव का नाम है। जो महर्षि कश्यप का दनु के गर्भ से उत्पन्न पुत्र था। दैत्यराज का विवाह सुदीक्षणा नाम की एक असुर कन्या से हुआ था। जिससे उसका दुर्जय नाम का पुत्र उत्पन्न हुआ था।


title: दैत्यराज

text: दैत्यराज दनु के गर्भ से महर्षि कश्यप के पुत्र के रूप में उत्पन्न हुआ था। हयग्रीव , शुम्भ ,निशुम्भ , नमुचि , रंभ , करंभ , वप्रीचिति और कालकेतु भाई था।


title: दैत्यराज

text: दैत्यराज के अत्याचार बढ़ने पर त्रिदेवियों ने अपने तेज़ से एक कन्या को जन्म दिया और उसे वैष्णो देवी का नाम दिया। वैष्णो देवी ने ही दैत्यराज का वध किया। दैत्यराज का पुत्र दुर्जय हुआ और वह भी माता वैष्णो देवी के हाथों मारा गया और दुर्जय का पुत्र भैरोनाथ हुआ और भैरोनाथ भी माता वैष्णो देवी के हाथों मारा गया।


title: अंतागढ़

text: अंतागढ़ (Antagarh) भारत के छत्तीसगढ़ राज्य के कांकेर ज़िले में स्थित एक नगर है। यह इसी नाम की तहसील का मुख्यालय भी है।


title: अंतागढ़

text: बस्तर रियासत के अंतिम में पड़ने वाला गढ़ जिसे अंतागढ़ के नाम से जाना जाता है। बस्तर के राजा बस्तर के रियासत के अंतिम छोर में आ कर संज्ञान लिया करते थे इसलिए अंतागढ़ में राजा पड़ाव भी पड़ता है। सन 1900 के आसपास यहां ब्रिटिशों के द्वारा तहसील स्थापित किया गया था। सन 1998 में बस्तर जिला के विभाजन के बाद कांकेर जिला में शामिल किया गया।


title: अंतागढ़

text: 2011 की जनगणना के अनुसार, शहर की जनसंख्या 6,777 है, जिसमें 3,408 पुरुष और 3,369 महिलाएं हैं।  2001 के बाद से 32 प्रतिशत की जनसंख्या वृद्धि हुई थी, और शहर की साक्षरता दर 82 प्रतिशत थी।


title: यज़ीद तृतीय

text: यज़ीद इब्न अल-वालिद इब्न अब्द अल-मालिक; Yazid ibn al-Walid ibn 'Abd al-Malik or Yazid III, () ,एक उमय्यद खलीफा था जिसने 15 अप्रैल से 3 अक्टूबर 744 ईस्वी तक छह महीने तक शासन किया और शासन के दौरान मृत्यु हो गयी थी। यज़ीद एक फारसी राजकुमारी का पुत्र था जो खलीफा अल-वालिद प्रथम के शासन में दरवार में रहती थी।


title: श्रीनाथ सिंह

text: श्रीनाथ सिंह (1901-1916) द्विवेदी युग के हिन्दी साहित्यकार हैं। इन्होने "सरस्वती" का भी संपादन किया था। उनका जन्म 1901 ई० में इलाहाबाद जिले के मानपुर ग्राम में हुआ था। इन्होने स्वतंत्रता आन्दोलन में भाग लिया था| हिंदी साहित्य सम्मलेन के इंदौर अधिवेशन में वे महात्मा गाँधी द्वारा सम्मलेन के प्रबंध मंत्री नियुक्त किये गये, बाद में वे हिंदी साहित्य सम्मलेन के सभापति भी हुए| वे तत्कालीन संयुक्त प्रान्त सरकार(१९४६-४७) द्वारा गठित समाचार पत्र उद्योग जांच समिति के सदस्य भी थे|


title: श्रीनाथ सिंह

text: उनकी प्रमुख रचनाएँ हैं: उलझन (१९३४), क्षमा (१९२५), एकाकिनी या अकेली स्त्री (१९३७), प्रेम परीक्षा (१९२७), जागरण (१९३७), प्रजामण्डल (१९४१), एक और अनेक (१९५१), अपहृता (१९५२) आदि आपकी प्रसिद्ध कृतियाँ हैं। इनकी कहानियों में ,जो कि पड़ोसी तथा अन्य कहानियाँ , पाथेयिका एवं नयनतारा आदि संग्रहों में संग्रहित हैं , तत्कालीन ग्रामीण जनजीवन की झलक देखी जा सकती है|


title: श्रीनाथ सिंह

text: इन्होने शिशु, बालसखा, बालबोध एवं दीदी, हल, आदि मासिक पत्रिकाओं का अनेक वर्षों तक संपादन किया। श्रीनाथ सिंह ने दैनिक देशबंधु (१९२६ )तथा देशदूत साप्ताहिक समाचारपत्रों का भी सम्पादन किया | बच्चों के लिये श्रीनाथ सिंह ने अनेक लोकप्रिय एवं सरल, सुबोध कविताओं की रचना की जो कि इनके द्वारा रचित पुस्तकों और उपरोक्त पत्रों में मौजूद हैं। अपने समय में ठाकुर श्रीनाथ सिंह के नाम से भी जाने जाते थे। हिंदी के उस समय के कई साहित्यकारों द्वारा समय समय पर उन्हें लिखे गये अनेक पत्र नेहरु म्यूजियम नई दिल्ली में संरक्षित हैं।इनकी बाल उपयोगी रचनाएँ हैं - बाल कवितावली, खेलघर, बालभारती, पिपेहरी, गुब्बारा, मीठीतानें, (सभी कविताएँ)| गरुणकन्या, सुनेहरी नदी का देवता, परिदेश की सैर (कथायें), अविष्कारों की कथायें, इनके उपन्यास कवि और क्रन्तिकारी व सोमनाथ तथा बच्चों के लिये लिखित अविष्कारों की कथायें जो कि श्रीनाथ सिंह के नाम से लिखी गई है , डिजिटल लाइब्रेरी ऑफ़ इण्डिया में हैं। उनकी कई रचनाओं को "internet archive" में देखा जा सकता है ||


title: हार्प (HAARP)

text: हार्प (The High Frequency Active Auroral Research Program (HAARP)) अमेरिका की एक अनुसंधान परियोजना है। यह आयनमंडल से अनुसंधान से सम्बन्धित है। इसे अमेरिकी वायुसेना, जलसेना, अलास्का विश्वविद्यालय, डिफेंस ऐडवांस्ड रिसर्च लैबोरेटरी (DARPA) से वित्तीय सहायता प्राप्त है। इसका उद्देश्य आयनमंडल का अध्ययन करना एवं रेडियो संचार एवं निगरानी के लिये इसके परिवर्धन की सम्भावना का पता लगाना है।


title: कल्माषपाद

text: कल्माषपाद इक्ष्वाकुवंशीय नरेश ऋतुपर्ण के पौत्र तथा सुदास (सौदास) के पुत्र थे। इनका अन्य नाम 'मित्रसह' भी था। इनकी रानी मदयती थीं जिन्हें इन्होंने वसिष्ठ की सेवा में अर्पित किया (महाभारत, शांतिपर्व २३४-३०)।


title: कल्माषपाद

text: पौराणिक इतिवृत्त है कि एक दिन राजकुमार कल्माषपाद शिकार से लौट रहे थे। पुल के तंग रास्ते पर एक ही व्यक्ति चल सकता था। उसी मार्ग पर दूसरी ओर से ऋषि वशिष्ठ के ज्येष्ठ पुत्र शक्ति मुनि आ रहे थे। राजकुमार कल्माषपाद ने शक्ति मुनि को पहले पुल पार करने के लिए रास्ता नहीं दिया। दोनों ही हठधर्मी से अड़े रहे। बहुत देर होने पर शक्ति मुनि ने नाराज होकर कल्माषपाद को श्राप देकर कहा, 'अरे निकृष्ठ! तू राक्षस हो जा।'


title: कल्माषपाद

text: राजकुमार कल्माषपाद तत्काल राक्षस बन गया, लेकिन राक्षस में बदलते ही वह शक्ति मुनि सहित ऋषि वशिष्ठ के अन्य सभी पुत्रों का भी भक्षण कर गया।


title: कल्माषपाद

text: शाप मिलते ही विश्वामित्र ऋषि से प्रेरित किंकर नामक राक्षस ने इनके शरीर में प्रवेश किया। राक्षस-स्वभाव-युक्त होने का शाप एक तपस्वी ब्राह्मण ने भी दिया था जिसे इन्होंने अपने रसोइए को मनुष्य का मांस देने को प्रेरित किया था। राक्षस स्वभाव से युक्त होकर शक्तिमुनि तथा वसिष्ठ के अन्य पुत्रों का इन्होने भक्षण कर लिया। उस समय शक्ति मुनि की पत्नी गर्भवती थीं। उनके गर्भ में 12 वर्ष तक रहने के पश्चात पाराशर मुनि का जन्म हुआ। इसी अवस्था में इन्होंने मैथुन के लिए उद्यत एक ब्राह्मण का भक्षण कर लिया था अत: ब्राह्मणपत्नी आंगिरसी ने इन्हें अपनी पत्नी से समागम करते ही मृत्यु होने का शाप दिया। वसिष्ठ ने इनकी पत्नी के गर्भ से अश्मक नामक पुत्र उत्पन्न किया।


title: कल्माषपाद

text: अपनी घोर तपस्या, संयम और साधना से उन्होंने शीघ्र ही ऋषि की पदवी प्राप्त कर ली। दूसरी ओर महर्षि वशिष्ठ ने राजकुमार कल्माषपाद को भी क्षमादान देकर अपनी योग शक्ति से उन्हें राक्षस शरीर के श्राप से मुक्त कर दिया। जब ऋषि पाराशर को कल्माषपाद द्वारा राक्षस रूप में अपने पिता तथा अन्य पूर्वजों के भक्षण करने का रहस्य ज्ञात हुआ, तो वे अत्यंत क्रोधित हो गए और प्रतिशोध लेने पर उतारू हो गए। तब महर्षि वशिष्ठ ने अपने ऋषि पौत्र पाराशर को कहा, 'हे पुत्र पाराशर! क्षमा परम धर्म है। इसलिए तुम क्रोध और प्रतिशोध की भावना त्यागकर क्षमाशील बनो! यही ऋषितुल्य आचरण होगा।' पाराशर ने क्रोध और प्रतिशोध की भावना त्यागकर कल्माषपाद को क्षमा कर दिया।


title: माताप्रसाद गुप्त

text: माताप्रसाद गुप्त (१९०९ - १९६९ ई०) हिन्दी भाषा एवं साहित्य के सर्वप्रमुख अनुसन्धानकर्ताओं में से एक तथा पाठालोचन के सर्वमान्य विशेषज्ञ थे।


title: माताप्रसाद गुप्त

text: डॉ॰ माताप्रसाद गुप्त का जन्म 1909 ई० में उत्तर प्रदेश के जौनपुर जिले के मुँगरा बादशाहपुर में हुआ था। उनकी उच्च शिक्षा प्रयाग विश्वविद्यालय में हुई थी। एम॰ए॰ के अतिरिक्त उन्होंने एल॰एल॰बी॰ की डिग्री भी प्राप्त की थी तथा उन्हें डि॰लिट्॰ की उपाधि से भी अलंकृत किया गया था। प्रयाग विश्वविद्यालय में ही वे अनेक वर्षों तक सहायक प्रोफेसर रहे। फिर राजस्थान विश्वविद्यालय, जयपुर में हिन्दी विभाग के अध्यक्ष तथा हिन्दी विद्यापीठ, आगरा के निदेशक भी रहे।


title: माताप्रसाद गुप्त

text: हिन्दी जगत में डाॅ॰ गुप्त की विशेष ख्याति तुलसी-काव्य के विशेषज्ञ तथा पाठालोचन-शास्त्र के प्रमुख पुरस्कर्ता के रूप में रही है। शोधालोचना एवं पाठालोचन के सन्दर्भ में इनका कार्यक्षेत्र काफी व्यापक तथा अग्रणी रहा है। आदिकालीन ग्रंथों के संबंध में भी सम्यक् विवेचन के क्षेत्र में डॉक्टर गुप्त के कार्य को आरंभ से ही महत्वपूर्ण माना गया है। आदिकालीन के साथ-साथ मध्यकालीन कवियों की प्रसिद्ध रचनाओं का संशोधित-संपादित पाठ इन्होंने बड़ी सूझ-बूझ के साथ प्रस्तुत किया है।


title: माताप्रसाद गुप्त

text: डॉ॰ गुप्त ने एक ओर जहाँ पाठालोचन के सिद्धान्तों के अनुसार अनेक ग्रंथों का प्रामाणिक पाठ प्रस्तुत किया, वहीं दूसरी ओर उनमें से अधिकांश ग्रंथों की प्रामाणिक टीका भी लिखी, जिससे शब्द और अर्थ की तारतम्यता सही तथा सुगम रूप में स्पष्ट हो पायी।


title: माताप्रसाद गुप्त

text: शोधालोचना के क्षेत्र में उन्हें अमर कीर्ति प्रदान करने वाली उनकी पुस्तक 'तुलसीदास' है। इस पुस्तक को शोध के क्षेत्र में तो प्रमाणभूत माना ही गया है, आलोचना के संदर्भ में भी डॉ॰ शंभुनाथ सिंह के शब्दों में "कुल मिलाकर यह कहा जा सकता है कि रामचंद्र शुक्ल के बाद तुलसी के काव्य की सबसे साफ सुथरी और व्यवस्थित आलोचना माताप्रसाद गुप्त की ही है।"


title: माताप्रसाद गुप्त

text: डॉ॰ गुप्त को कतिपय प्रसिद्ध विद्वानों द्वारा प्रस्तुत प्रख्यात शोध-प्रबन्धों का शोध-निर्देशक होने का गौरव भी प्राप्त रहा है। सुप्रसिद्ध विद्वान् फादर कामिल बुल्के ने अपना विख्यात शोध ग्रंथ '' डाॅ॰ गुप्त के निर्देशन में ही प्रस्तुत किया था। इसी प्रकार डॉ॰ पारसनाथ तिवारी संपादित 'कबीर ग्रंथावली' के शोध-निर्देशक भी डाॅ॰ गुप्त ही थे।


title: मिंग राजवंश

text: मिंग साम्राज्य (चीनी: 明朝) चीन के मिंग राजवंश द्वारा सन् 1368-1644 ई॰ के समय में शासित एक साम्राज्य था। इन्होनें मोंगोलो के युआन राजवंश के ख़ात्मे पर चीन पर अपना राज शुरू कर दिया। हान नस्ल के चीनियों का यह आख़री चीनी राजवंश था। मिंग दौर में चीन को बहुत ही सकारात्मक और सफल सरकार मिली और इस अंतराल में चीन ने आर्थिक, राजनैतिक, सांस्कृतिक और सैन्य क्षेत्रों में बहुत तरक्की करी। कुछ इतिहासकारों का समझना है कि "पूरी मनुष्य जाति के इतिहास में यह व्यवस्थित शासन और सामाजिक संतुलन का एक महान दौर था"।


title: तुरा, मेघालय

text: तुरा एक पर्वतीय शहर है एवं राज्य के बड़े नगरों में से एक है। तुरा एक घाटी क्षेत्र है जो तुरा पहाड़ियों की तलहटी में तुरा शिखर के ठीक नीचे बसा है। तुरा की जलवायु वर्ष पर्यन्त मध्यम ही रहती है और यहां बड़ी संख्या में अनान्वेषित एवं रोचक स्थान हैं। स्थानीय मान्यतानुसार यहां के स्थानीय देवता दुरामा इन पर्वतों में वास करते हैं। कहते हैं शहर का मूल नाम चुरा था जो ब्रिटिश लोगों के गलत उच्चारण के कारण तुरा हो गया।


title: तुरा, मेघालय

text: यह नगर निकटतम शहर गुवाहाटी से २२० कि॰मी॰ दूर स्थित है और पश्चिम गारो हिल्स जिले का मुख्यालय भी है। यहां भरपूर हरियाली एवं छोटी छोटी नदियां-नाले प्रचुर मात्रा में पाये जाते हैं। यहां की प्रधान भाषाएं गारो, हैजोंग एवं अंग्रेज़ी हैं। नगर में ४ महाविद्यालय और बड़ी संख्या में माध्यमिक विद्यालय हैं। वर्ष १९७३ में यह शहर रोमन कैथोलिक डायोसीज़ ऑफ़ तुरा का केन्द्र बनाया गया था। तुरा गारो जनजाति के लोगों का सांस्कृतिक एवं प्रशासनिक केन्द्र है। राज्य के प्रसिद्ध पर्यटन स्थलों जैसे बलफकरम राष्ट्रीय उद्यान, नोकरेक राष्ट्रीय उद्यान एवं सीजू गुफाएं जाने का मार्ग तुरा से होकर ही गुजरता है। तुरा में बहुत से जलप्रपात और जलधाराएं भी हैं जैसे रोंगबांगडरे, पेलगाडरे और गंडरक फ़ॉल्स, आदि। कई जलधाराएं भी हैं जैसे गनोल रंगोलवरी, नोकमावरी एवं दाचिमा, आदि।


title: तुरा, मेघालय

text: तुरा पीक या शिखर गारो पर्वतमाला का एक सुन्दर आकर्षण एवं पर्यटन स्थल है। यह शिखर सागर सतह से लगभग ८७२ मीटर की ऊँचाई पर स्थित है। इस पर्वत से तुरा शहर का विहंगम दृश्य उपस्थित होता है। स्थानीय लोग तुरा ्पर्वत को तुरा शहर का रक्षक और भगवान का निवास स्थान मानते हैं। स्थानीय मान्यता के अनुसार तुरा हिल्स शहर और शहरवासियों की रक्षा करती है। तुरा पर्वत के वनों को संरक्षित वन घोषित कर दिया गया है। यहां एक वेधशाला भी स्थित है। सिंचोना की खेती यहां मुख्य तौर पर की जाती है। यहां एक डाक बंगला भी स्थित है।


title: तुरा, मेघालय

text: सिजु गुफ़ाएं एवं पक्षी अभयारण्य गारो पहाड़ियों के बीच स्थित एक अद्भुत प्राकृतिक संरचना है। गुफा में बनी चूना पत्थर की संरचनाएं यहां का मुख्य आकर्षण केंद्र है। कहते हैं कि ये गुफाएं भारत की सबसे लंबी गुफाओं में से एक हैं जिसके दूसरे छोर का अबतक पता नहीं लगाया जा सका है। सिजू गुआ में प्रवेश के निकट ही चमगादड़ों के समूह मिलते हैं, जिन्हें स्थानीय भाषा में "डाबोखोल" कहा जाता है यानी चमगादड़ों का घर। इन गुफा के अलावा यहां सिजू पक्षी अभयारण्य भी स्थित है जहां पक्षियों की विभिन्न प्रजाति निवास करती है, जिनमें प्राय लुप्त प्रजातियां भी शामिल हैं।


title: तुरा, मेघालय

text: राज्य की राजधानी शिलाँग यहां से ३२३ कि॰मी॰ दूर है और वहां से यहां तस्क पहुंचने का साधन बसें या हैलिकॉप्टर शटल सेवा है। यहां से अन्तर्राष्ट्रीय सीमा बांग्लादेश डालू से लगती है और यहां से मात्र ५० कि॰मी॰ दूर है। राष्ट्रीय राजमार्ग २१७ और राष्ट्रीय राजमार्ग ६२ ईस्ट गारो पर्वत जिले से होकर गुजरते है और सभी कस्बों और जिले के गांवों की मुख्य जीवन रेखा है। राष्ट्रीय राजमार्ग के अलावा, कई राजकीय राजमार्ग इन स्थानों को आपस में जोड़ते है। पर्यटकों को शिलांग और गुवाहाटी से विलियमनगर के लिए आसान साधन मिल सकता है।


title: गॉडफ्रे हेरॉल्ड हार्डी

text: गॉडफ्रे हेरॉल्ड "जी एच" हार्डी (7 फ़रवरी 1877 - 1 दिसम्बर 1947, ) एक अंग्रेज गणितज्ञ थे जो संख्या सिद्धांत और गणितीय विश्लेषण में उनकी उपलब्धियों के लिए जाना जाते हैं। वह भारतीय गणितज्ञ श्रीनिवास रामानुजन के गुरू थे।


title: चिकित्सा अभिलेख

text: प्रत्येक बार एक मरीज को स्वास्थ्य सेवा मिलती है, एक रिकॉर्ड हस्तक्षेप और इलाज के परिणाम के लिए रखा जाता है। एक मेडिकल रिकॉर्ड तकनीशियन भविष्य के उपयोग के लिए सभी दस्तावेजों का आयोजन करता है।


title: पाली लोक सभा निर्वाचन क्षेत्र

text: पाली लोक सभा निर्वाचन क्षेत्र भारत के राजस्थान राज्य का एक लोक सभा निर्वाचन क्षेत्र है। वर्तमान में बीजेपी के प्रेम प्रकाश चौधरी यहाँ से संसद सदस्य है। चौधरी से पूर्व कांग्रेस के बद्रीराम जाखड़ एवं बीजेपी के पुष्प जैन पाली का प्रतिनिधित्व कर चुके है।


title: उड़न दस्ता

text: उड़न दस्ता (अंग्रेज़ी में: "Flying Squad") एक पुलिस टीम होती है जो परीक्षा केन्द्रों पर नियंत्रण रखती है। इसका काम यह है कि वह सुनिश्चित करे कि परीक्षा में किसी भी तरह की कोई नकल नहीं होनी चाहिए। उड़न दस्ता परीक्षा केन्द्र पर बिना किसी पूर्व सूचना के किसी समय आ सकता है और अपनी जाँच-पड़ताल का काम शुरू कर सकता है। परीक्षा शांतिपूर्ण हो, इसके लिए कई मौकों पर परीक्षा केन्द्रों के अन्दर भी आंतरिक पुलिस भी नियुक्त रहती है।


title: हिन्दू मेला

text: हिन्दु मेला एक सामाजिक-सांस्कृतिक संस्था थी जिसकी स्थापना १८६७ में गणेन्द्रनाथ ठाकुर ने द्विजेन्द्रनाथ ठाकुर, राजनारायण बसु और नवगोपाल मित्र के साथ मिलकर की थी। इसे 'चैत्र मेला' भी कहते थे क्योंकि इसकी स्थापना चैत्र संक्रान्ति (बंगाली वर्ष का अन्तिम दिन) के दिन हुई थी। इसे 'जातीय मेला' और 'स्वदेशी मेला' भी कहते थे। गणेन्द्रनाथ ठाकुर इसके संस्थापक सचिव थे। हिन्दु मेला ने बंगाल के पढे लिखे वर्ग में देश के लिये सोचने, उसके प्रति देशवासियों को तैयार करने की कोशिश की।


title: हिन्दू मेला

text: वस्तुतः वर्ष १८६७ ई के १२ अप्रैल को नवगोपाल मित्र ने 'चैत्रमेला' नाम से एक राष्ट्रीय मेले के आयोजन की सूचना प्रकाशित की। बाद में इसी का नाम 'हिन्दुमेला' हो गया। सत्येन्द्रनथ ठाकुर इस मेले के साथ बहुत गहराई से जुड़े हुए थे। वे पहले वर्ष इसमें उपस्थित नहीं थे क्योंकि उस समय वे पश्चिमी भारत में थे। दूसरे वर्ष वे मेले में उपस्थित थे। उन्होंने "मिले सबे भारत सन्तान, एकतान गाहो गान" (भारत की सन्तान एक होकर एक स्वर में गाओ) की रचना की जिसे भारत का पहला राष्ट्रगान माना गया।


title: हिन्दू मेला

text: इस मेले के संरक्षकों में उल्लेखनीय हैं राजा कमलकृष्ण रामनाथ ठाकुर, काशीश्वर मित्र, दुर्गाचरण लाहा, प्यारीचरण सरकार, गिरीश चन्द्र घोष, कृष्णदास पाल, राजनारायण बसु, द्बिजेन्द्रनाथ ठाकुर, पण्डित जयनारायण तर्कपञ्चानन, पण्डित भारतचन्द्र शिरोमणि और पण्डित तारानाथ तर्कवाचस्पति। इस मेले में विभिन्न क्षेत्रों के लोग शामिल होते थे।


title: हिन्दू मेला

text: यह किसी धार्मिक उद्देश्य की पूर्ति के लिए नहीं बनी थी। यह देशभक्ति का विकास और स्वदेशी उद्योगों को बढ़ावा देने का कार्य करती थी। इसका उद्देश्य भारत की सभ्यता की कीर्ति को पुनर्जीवित करना, देशवासियों को जागृत करना, राष्ट्रभाषा का विकास करना, उनके विचारों को उन्नत बनाना था ताकि अंग्रेजों द्वारा किये जा रहे सांस्कृतिक उपनिवेशीकरण का प्रतिकार किया जा सके।


title: हिन्दू मेला

text: यह मेला प्रतिवर्ष चैत्र संक्रान्ति को आयोजित किया जाता था। इसमें देशभक्ति के गीत, कविताएँ और व्याख्यान होते थे। इसमें भारत के राजनीतिक, सामाजिक, आर्थिक और धार्मिक दशा की विस्तृत समीक्षा की जाती थी। स्वदेशी कला, स्वदेशी हस्तशिल्प, स्वदेशी व्यायाम और पहलवानी की प्रदर्शनी लगती थी। इसमें अखिल भारतीयता का भी ध्यान रखा जाता था तथा बनारस, जयपुर, लखनऊ, पटना और कश्मीर आदि की कलात्मक वस्तुएं, हस्तशिल्प आदि का प्रदर्शन न्ही किया जाता था।


title: हिन्दू मेला

text: 'लज्जय भारत-यश गाइबो की कोरे , लुटितेछे परे एइ रत्नेर आकरे।।…() नामक गाना इसमें कई बार गाया गया। इसके रचयिता गणेन्द्रनाथ ठाकुर थे। इस कविता से उनको बहुत ख्याति मिली। यह गान हिन्दू मेले में प्रायः गाया जाता था।


title: हिन्दू मेला

text: १८९० के दशक में इस संस्था का प्रभाव कम हो गया किन्तु इसने स्वदेशी आन्दोलन के लिए जमीन तैयार कर दी थी।


title: देवीप्रसाद मुंशी

text: देवीप्रसाद मुंशी (माघ शुक्ला 14, संवत् 1904 वि. - संवत् 1980 वि.) प्राचीन इतिहास के पण्डित तथा महान हिन्दी सेवी थे।


title: नारायणलाल परमार

text: नारायणलाल परमार, हिन्दी साहित्यकार हैं जिनकी गणना छत्तीसगढ़ के प्रमुख साहित्यकारों में होती है। वे प्रमुखतः बालसाहित्यकार हैं। आधी सदी से भी अधिक समय तक वे देश भर की पत्र पत्रिकाओं में छपे, उनके गीत रेडियो से बजते रहे, कवि सम्मेलनों में उनकी उपस्थिति निरंतर बनी रही और पाठ्यपुस्तकों के जरिए लाखों बच्चों ने उनकी रचनाओं को पढ़ा।


title: देवीप्रसाद मुंशी

text: देवीप्रसाद जी का जन्म सक्सेना परिवार में हुआ था। इनके पिता का नाम मुंशी नत्थनलाल था। इनका परिवार बहुत बड़ा था, परंतु हिंदी का ज्ञान केवल इनके माता-पिता को था। अन्य लोग उर्दू-फारसी के ज्ञाता थे। इन्होंने उर्दू-फारसी की शिक्षा पिता से और हिंदी की शिक्षा माता से प्राप्त की। संवत् 1920 में इन्होंने टोंक रियासत में नौकरी की। तदनंतर कुछ दिन अजमेर में रहे, फिर 1936 वि. से जोधपुर में नौकर हो गए।


title: नारायणलाल परमार

text: तीन उपन्यासों के अलावा उनके दर्जनों गीत व कविता संग्रह प्रकाशित हुए हैं। छत्तीसगढ़ की लोककथाओं व लोकगीतों की दो किताबें भी उन्होंने लिखी हैं। बाल कविताओं और कहानियों की भी अनेक किताबें देश के प्रतिष्ठित प्रकाशन संस्थानों से प्रकाशित हुई हैं। इस तरह चालीस से अधिक किताबें उनकी छप चुकी हैं।


title: देवीप्रसाद मुंशी

text: टोंक में ही इन्होंने 'ख़ाब राजस्थान' नामक उर्दू पुस्तक की रचना की थी और 'स्वप्न राजस्थान' के नाम से उसका हिंदी अनुवाद भी किया था। जोधपुर में उन दिनों समस्त राजकाज उर्दू-फारसी में होता था, परंतु मुंशी जी ने महाराज की अनुकूलता पाकर समस्त राजकाल के लिए हिंदी नागरी का प्रचलन किया। संवत् 1940 में ये वहीं मुंसिफ हो गए और अत्यंत कुशलतापूर्वक कार्य करते रहे। सेवाकाल में इनहें कई पुरस्कार और पदक आदि मिले थे।


title: नारायणलाल परमार

text: मूलत: गुजरात के श्री परमार अखबारनवीस पिता के आदर्शवादी पुत्र थे। पिता को सरकार के खिलाफ लिखने के लिए जेल के अंदर और फिर राज्य से बाहर रहना पड़ा। इस वजह से श्री परमार का पारिवारिक जीवन बहुत कष्टप्रद रहा। उन्होंने आजीविका के लिए टाइमकीपर के रूप में काम किया,दर्जीगीरी की, फौज में भर्ती हुए और फिर लंबा जीवन शिक्षक के रूप में गुजारा। उन्हें सबसे अधिक प्रतिष्ठा इसी रूप में मिली।


title: देवीप्रसाद मुंशी

text: मुंशी देवी प्रसाद ने जोधपुर राज्य के लिए कानून बनाए तथा कानून पर 13 पुस्तके लिखी। इन्हें कानून की देवी ,/कानून की माता/ कानूनी भी कहा जाता हैं।


title: नारायणलाल परमार

text: स्कूल में पढ़ते हुए स्वतंत्रता आंदोलन के दिनों से उन्होंने लिखना शुरू किया। उम्र और परिस्थितियों के मुताबिक उन्होंने देशभक्ति, श्रृंगार, व्यवस्था विरोध और दार्शनिकता से ओतप्रोत रचनाएं लिखीं। उनका चिंतन आकाशवाणी से प्रसारित होता रहा।


title: देवीप्रसाद मुंशी

text: हिंदी जगत् में मुंशी जी की ख्याति मुख्यत: प्राचीन इतिहास के प्रकांड पंडित के रूप में है। इन विषयों पर हिंदी और उर्दू में इन्होंने 50-60 ग्रंथों की रचना की थी जिनमें अकबरनामा, हुमायूँनामा, बाबरनामा, जहाँगीरनामा जैसे सुप्रसिद्ध ऐतिहासिक आकरग्रंथ उल्लेख्य हैं। इनको कई ग्रंथों पर पुरस्कार भी मिला था। इनकी प्रसिद्धि का दूसरा कारण काशी नागरीप्रचारिणी सभा के अंतर्गत ऐतिहासिक ग्रंथों के प्रकाशनार्थ 'देवीप्रसाद ऐतिहासिक पुस्तकमाला' की स्थापना है जिसमें अब तक बीस से अधिक उत्तमोत्तम ग्रंथ निकल चुके हैं।


title: चिरञ्जीवि

text: चिरंजीवी हिंदू धर्म में आठ अमर जीव हैं जो वर्तमान कलियुग के अंत तक पृथ्वी पर जीवित रहते हैं। अमरत्व प्राप्त करने वाले ये आठो मनीषी निम्नलिखित है।


title: बांसी

text: बांसी (Bansi) भारत के उत्तर प्रदेश राज्य के सिद्धार्थनगर ज़िले में स्थित एक नगर है। यह इसी नाम की तहसील का मुख्यालय भी है।


title: मिलिंग कटर

text: मिलिंग कटर काटने वाले औजार हैं जो प्रायः मिलिंग मशीनों में तथा कुछ अन्य मशीनी औजारों में प्रयुक्त होते हैं। अपनी गति के द्वारा वे पदार्थ को काटकर हटाते हैं।


title: मिलिंग कटर

text: आधुनिक मिलिंग कटर गोल चक्राकार आरी का ही परिष्कृत रूप है, जो स्वयं घूमकर धीरे-धीरे थोड़ी थोड़ी धातु को खुरचकर काटता है। विचित्र आकृतिवाली वस्तुओं को चीरने का काम, जो अन्य आरियों से नहीं किया जा सकता, उसे मिलिंग कटर से करते हैं। मिलिंग कटर आज अनेक प्रकार के बनाए गए हैं जिनके दाँतों की रचना भिन्न भिन्न प्रकार की होती है।


title: राधानाथ सिकदार

text: राधानाथ सिकदर (अक्टूबर १८१३ - १७ मई १८७०) भारत के महान गणितज्ञ थे। उन्होने सबसे पहले सन् १८५२ में एवरेस्ट की ऊँचाई की गणना की थी।


title: राधानाथ सिकदार

text: उनकी स्कूली शिक्षा "Phiringi" कमल बोस स्कूल और हिंदू स्कूल, कोलकाता में हुई थी। वे विज्ञान की ओर आकर्षित हुए और बाद में इसे अपने विषय के रूप में लिया। बचपन से ही उनको गणित विषय में रूचि थी.


title: राधानाथ सिकदार

text: जब १८३१ में भारत के सर्वेयर जनरल जॉर्ज एवेरेस्ट एक होशियार, जवान, गणितशास्त्री जो गोलाकार त्रिकोणमिती में होशियार हो, ऐसे नवयुवक को खोज रहे थे. तब हिन्दू कोलेज के प्रोफेसर टेटलर ने अपने विद्यार्थी राधानाथ सिकदर का नाम सजेस्ट किया. प्रोफेसर का उत्साह देखकर जॉर्ज एवेरेस्ट ने राधानाथ सिकदर को अपने साथ ले लिया. फिर उन्होंने अपने कौशल से एवरेस्ट की ऊंचाई को मापा।


title: कल्‍पनाथ सिंह

text: कल्‍पनाथ सिंह,भारत के उत्तर प्रदेश की तीसरी विधानसभा सभा में विधायक रहे। 1962 उत्तर प्रदेश विधान सभा चुनाव में इन्होंने उत्तर प्रदेश के गोरखपुर जिले के 191 - चिल्‍लूपार विधान सभा निर्वाचन क्षेत्र से प्रजा सोशलिस्‍ट पार्टी की ओर से चुनाव में भाग लिया।


title: कल्‍पनाथ सिंह

text: बाबू कल्पनाथ सिंह के जन्म से कुछ दिनों पूर्व ही उनके पिता राजाराम सिंह का निधन हो गया। वे अपनी मां के इकलौते पुत्र थे। उनकी प्रारंभिक शिक्षा दीक्षा गांव के प्राथमिक व जूनियर पाठशाला पर हुई। मिडिल तक शिक्षा ग्रहण करने वाले श्री सिंह हिंदी के साथ अंग्रेजी, उर्दू, संस्कृत व बांग्ला भाषा के जानकार थे। बाल्यावस्था में ही उनकी शादी इसी क्षेत्र के नेवादा गांव की बतीसा देवी से हुई। उनकी तीन पुत्रियां हैं। सन 1946 में वे सोशलिस्ट पार्टी के सदस्य बन कर लाल झंडे के सिपाही हो गए। वर्ष 1957 में वे पहली बार चिल्लूपार-गोला विधानसभा क्षेत्र से सोशलिस्ट पार्टी से चुनाव लड़े और कैलाशी देवी से उन्हें पराजय मिली। इस चुनाव में वे घर-घर पोस्टकार्ड भेज लोगों से वोट मांगे थे। वर्ष 1962 में वे प्रजा सोशलिस्ट पार्टी से दुबारा चुनाव लड़े और मात्र 27 सौ रुपया खर्च कर तत्कालीन विधायक कैलाशी देवी को हरा कर गोरखपुर व बस्ती क्षेत्र में अपनी पार्टी का झंडा फहराने वाले पहले विधायक बने। वर्ष 1967 में सोशलिस्ट पार्टी का कांग्रेस में विलय होने के बाद वे कांग्रेस के टिकट पर चुनाव लड़े और निर्दल उम्मीदवार राजकोमल को हरा कर दुबारा विधानसभा में पहुंचे। 1969 के मध्यावधि चुनाव में उन्होंने जनसंघ के उम्मीदवार श्रीभागवत तिवारी को हराया। छह माह बाद कांग्रेस का विभाजन हुआ और प्रदेश सरकार के नये मंत्रिमंडल में उन्हें सिंचाई राज्य मंत्री बनाया गया। 1974, 1980 और 1985 के चुनाव में उन्होंने खुद को राजनीति से दूर रखा। 1889 में वे जनता दल के प्रत्याशी के रूप में चुनाव लड़े लेकिन पं.हरिशंकर तिवारी से हार गए।


title: कल्‍पनाथ सिंह

text: चिल्लूपार के गांधी के रूप में जाने जाने वाले बाबू कल्पनाथ सिंह के निधन के साथ ही एक राजनीतिक युग का अंत हो गया। बाढ़ प्रभावित क्षेत्र में श्रमदान से बंधा बनवा कर उन्होंने चिल्लूपार में अलग तरह का सत्याग्रह किया। वर्तमान राजनीति के विद्रूप चेहरे को देख वे मर्माहत थे। उनका मानना था कि आज की राजनीति से नैतिकता गायब हो चुकी है।


title: कल्‍पनाथ सिंह

text: चार बार विधानसभा का प्रतिनिधित्व करने वाले पूर्व मंत्री कल्पनाथ सिंह को आज की राजनीतिक गिरावट पर कोई आश्चर्य नहीं था, वह कहते थे कि इसकी शुरुआत चौधरी चरण सिंह ने 1967 में कर दी थी। वह 17 विधायकों को लेकर दलबदल करके प्रदेश के मुख्यमंत्री बन गए थे। उनका सहयोग उस समय जनसंघ और कम्युनिस्ट जैसी धुर विरोधी पार्टियाें सहित कई दलों ने किया था। मुख्यमंत्री बनने पर उनका नाम सदन में कुछ सदस्यों ने चेयर सिंह रख दिया था।


title: कल्‍पनाथ सिंह

text: चिल्लूपार विधानसभा से चार बार विधायक और राज्यमंत्री रहे कल्पनाथ सिंह का राजनीतिक सफर संयुक्त सोशलिस्ट पार्टी (संसोपा) से शुरू हुआ था। वह पहली बार 1962 में विधायक चुने गए। उसके बाद 1967, 1969 और 1977 में विधायक चुने गए। वे कहते हैं कि मैं पहला चुनाव 2600 रुपये खर्च करके जीता था। आज वार्ड के पार्षद का चुनाव भी इतने पैसों में नहीं लड़ा जा सकता है। वह विधायक चुनकर गए तो कांग्रेस की सरकार बनी। जनसंघ और प्रजा सोशलिस्ट पार्टी दो प्रमुख विपक्षी पार्टियां थीं।


title: कल्‍पनाथ सिंह

text: 1967 में वह दुबारा विधानसभा में पहुंचे तो चंद्रभानु गुप्ता प्रदेश के मुख्यमंत्री थे। चौधरी चरण सिंह ने 17 विधायकों के साथ पार्टी छोड़ दी और अन्य विपक्षी दलों के सहयोग से चंद्रभानु गुप्त की सरकार गिराकर मुख्यमंत्री बन गए। लेकिन जनता को वह निर्णय स्वीकार नहीं था। लोगों ने विधानसभा के सामने जोरदार विरोध प्रदर्शन किया।


title: कल्‍पनाथ सिंह

text: कल्पनाथ सिंह आज के राजनीतिक हालात कुछ अलग मानते थे। वे कहते थे कि आज जातीय आधार पर वोटों का ध्रुवीकरण हो रहा है जो ठीक नहीं है। आज के नेताओं के चरित्र के बारे में उनका कहना था-‘केकर केकर र्लेइं नाव कमरी ओढ़ले सारा गांव।’


title: कल्‍पनाथ सिंह

text: नेताजी कल्पनाथ सिंह जी के संबंध पूर्व प्रधानमंत्री श्री वी पी सिंह जी एवं पूर्व प्रधानमंत्री श्री चन्द्रशेखर सिंह जी से बहुत हि प्रगाढ़ थे, राजनैतिक सुचिता रखते हुए समकालीन पूर्व मुख्यमंत्री कल्याण सिंह जी ,मुलायम सिंह यादव जी,मधु लिमए, मोरारजी देसाई, हेमवती नन्दन बहुगुणा जी,जार्ज फर्नांडिस जी, रामकृष्ण हेगड़े से बहुत अच्छे संबंध रखते थे।


title: कल्‍पनाथ सिंह

text: वर्ष 2007 में हुए विधानसभा चुनाव में चिल्लूपार से बसपा प्रत्याशी राजेश त्रिपाठी को जिताने के लिए पूर्व मंत्री कल्पनाथ सिंह ने प्रबंधन की कमान संभाली। उनके मार्गदर्शन में यहां पहली बार बसपा का खाता खुला। राजेश त्रिपाठी जीते। प्रदेश में बसपा की सरकार बनी और राजेश त्रिपाठी मंत्री बनाए गए। चार साल बाद बसपा सरकार की कार्यशैली को देख कल्पनाथ सिंह दुखी हुए, 9 मार्च 2011 को महामहिम राज्यपाल से मिल कर तत्कालीन सरकार को उसके असंवैधानिक कृत्य पर मुअत्तल करने की मांग की।


title: कल्‍पनाथ सिंह

text: चिल्लूपार विधानसभा से चार बार विधायक और राज्यमंत्री रहे कल्पनाथ सिंह का राजनीतिक सफर संयुक्त सोशलिस्ट पार्टी (संसोपा) से शुरू हुआ था। वह पहली बार 1962 में विधायक चुने गए। उसके बाद 1967, 1969 और 1977 में विधायक चुने  गए,और 1974 का चुनाव वो नहीं लड़े,वे कहते थे कि मैं पहला चुनाव 2600 रुपये खर्च करके जीता था। आज वार्ड के पार्षद का चुनाव भी इतने पैसों में नहीं लड़ा जा सकता है। वह विधायक चुनकर गए तो कांग्रेस की सरकार बनी। जनसंघ और प्रजा सोशलिस्ट पार्टी दो प्रमुख विपक्षी पार्टियां थीं।


title: कल्‍पनाथ सिंह

text: बाबू कल्पनाथ सिंह के जन्म से कुछ दिनों पूर्व ही उनके पिता राजाराम सिंह का निधन हो गया। वे अपनी मां के इकलौते पुत्र थे। उनकी प्रारंभिक शिक्षा दीक्षा गांव के प्राथमिक व जूनियर पाठशाला पर हुई। मिडिल तक शिक्षा ग्रहण करने वाले श्री सिंह हिंदी के साथ अंग्रेजी, उर्दू, संस्कृत व बांग्ला भाषा के जानकार थे। बाल्यावस्था में ही उनकी शादी इसी क्षेत्र के नेवादा गांव की बतीसा देवी से हुई। उनकी तीन पुत्रियां हैं। सन 1946 में वे सोशलिस्ट पार्टी के सदस्य बन कर लाल झंडे के सिपाही हो गए। वर्ष 1957 में वे पहली बार चिल्लूपार-गोला विधानसभा क्षेत्र से सोशलिस्ट पार्टी से चुनाव लड़े और कैलाशी देवी से उन्हें पराजय मिली। इस चुनाव में वे घर-घर पोस्टकार्ड भेज लोगों से वोट मांगे थे। वर्ष 1962 में वे प्रजा सोशलिस्ट पार्टी से दुबारा चुनाव लड़े और मात्र 27 सौ रुपया खर्च कर तत्कालीन विधायक कैलाशी देवी को हरा कर गोरखपुर व बस्ती क्षेत्र में अपनी पार्टी का झंडा फहराने वाले पहले विधायक बने। वर्ष 1967 में सोशलिस्ट पार्टी का कांग्रेस में विलय होने के बाद वे कांग्रेस के टिकट पर चुनाव लड़े और निर्दल उम्मीदवार राजकोमल को हरा कर दुबारा विधानसभा में पहुंचे। 1969 के मध्यावधि चुनाव में उन्होंने जनसंघ के उम्मीदवार श्रीभागवत तिवारी को हराया। छह माह बाद कांग्रेस का विभाजन हुआ और प्रदेश सरकार के नये मंत्रिमंडल में उन्हें सिंचाई राज्य मंत्री बनाया गया। 1980 और 1985 के चुनाव में उन्होंने खुद को राजनीति से दूर रखा। 1889 में वे जनता दल के प्रत्याशी के रूप में चुनाव लड़े लेकिन पं.हरिशंकर तिवारी से हार गए।


title: कल्‍पनाथ सिंह

text: चिल्लूपार में तमाम विकास कार्यों को बाबू साहब ने किया था, जिसमें कोठा से लेकर मझवलिया तक बंधा, राम-जानकी मार्ग सड़क निर्माण ,बाढ प्रभावित क्षेत्रों को संसाधन इत्यादि प्रमुख रहे।


title: कल्‍पनाथ सिंह

text: वर्ष 2007 में हुए विधानसभा चुनाव में चिल्लूपार से बसपा प्रत्याशी राजेश त्रिपाठी को जिताने के लिए पूर्व मंत्री कल्पनाथ सिंह ने प्रबंधन की कमान संभाली। उनके मार्गदर्शन में यहां पहली बार बसपा का खाता खुला। राजेश त्रिपाठी जीते। प्रदेश में बसपा की सरकार बनी और राजेश त्रिपाठी मंत्री बनाए गए। चार साल बाद बसपा सरकार की कार्यशैली को देख कल्पनाथ सिंह दुखी हुए, 9 मार्च 2011 को महामहिम राज्यपाल से मिल कर तत्कालीन सरकार को उसके असंवैधानिक कृत्य पर मुअत्तल करने की मांग की।चिल्लूपार विधानसभा से चार बार विधायक और राज्यमंत्री रहे कल्पनाथ सिंह (90 )का राजनीतिक सफर संयुक्त सोशलिस्ट पार्टी (संसोपा) से शुरू हुआ था। वह पहली बार 1962 में विधायक चुने गए। उसके बाद 1967, 1969 और 1977 में विधायक चुने गए। वे कहते हैं कि मैं पहला चुनाव 2600 रुपये खर्च करके जीता था। आज वार्ड के पार्षद का चुनाव भी इतने पैसों में नहीं लड़ा जा सकता है। वह विधायक चुनकर गए तो कांग्रेस की सरकार बनी। जनसंघ और प्रजा सोशलिस्ट पार्टी दो प्रमुख विपक्षी पार्टियां थीं।चार बार विधानसभा का प्रतिनिधित्व करने वाले पूर्व मंत्री स्व•कल्पनाथ


title: कल्‍पनाथ सिंह

text: चिल्लूपार विधानसभा से चार बार विधायक और राज्यमंत्री रहे कल्पनाथ सिंह राजनीतिक सफर संयुक्त सोशलिस्ट पार्टी (संसोपा) से शुरू हुआ था। वह पहली बार 1962 में विधायक चुने गए। उसके बाद 1967, 1969 और 1977 में विधायक चुने गए,1974 का चुनाव नहीं लड़े। वे कहते हैं कि मैं पहला चुनाव 2600 रुपये खर्च करके जीता था। आज वार्ड के पार्षद का चुनाव भी इतने पैसों में नहीं लड़ा जा सकता है। वह विधायक चुनकर गए तो कांग्रेस की सरकार बनी। जनसंघ और प्रजा सोशलिस्ट पार्टी दो प्रमुख विपक्षी पार्टियां थीं।


title: द्वंद्वयुद्ध

text: दो विरोधी व्यक्तियों या दलों के बीच, पूर्वनिश्चित तथा जाने माने नियमों के अनुसार प्रचलित शस्त्रों द्वारा युद्ध को द्वंद्वयुद्ध कहते हैं। ऐसे युद्ध प्राचीन काल में बहुत से देशों में प्रचलित थे। इनके प्रचलन के मूल में यह विश्वास था कि इन युद्धों में ईश्वर उसी को जिताता है जिसके पक्ष में न्याय होता है।


title: द्वंद्वयुद्ध

text: भारत में ऐसे युद्ध धर्मयुद्ध समझे जाते थे। वैदिक काल में द्वंद्वयुद्धों का प्रचलन था। उत्तर वैदिक काल में इनके संबंध में नए नियम बनाकर पूर्वप्रचलित प्रथा में सुधार किया गया। रामायण और महाभारत में द्वंद्वयुद्धों के अनेक उल्लेख हैं। राम रावण, बालि सुग्रीव तथा दुर्योधन और भीम के युद्ध इसके उदाहरण हैं। परवर्ती काल में भी इन युद्धों का यथेष्ट प्रचलन था। क्षत्रियों के बीच जो बातें अन्य प्रकार से नहीं सुलझाई जा सकती थीं उनके निर्णय के लिए यह रीति अपनाई जाती थी। बहुधा ऐसा होता था कि युद्ध के लिए सेना लेकर दो राजाओं के आमने सामने खड़े होने पर, रक्तपात बचाने के लिए यह निश्चय किया जाता था कि विरोधी सेनाओं में से एक एक, या निश्चित बराबर संख्याओं में, योद्धा आपस में धर्मयुद्ध से लड़ें और जिस पक्ष का योद्धा जीते उसी की जीत मानी जाए। कभी कभी सैनिकों को न लड़ाकर एक राजा वा सेनापति दूसरे को युद्ध के लिए ललकारता और इस जोड़े की हार जीत से राज्यों के झगड़े का निपटारा हो जाता था। यह रीति दक्षिण भारत के हिंदू राजाओं में कुछ सौ वर्ष पूर्व तक प्रचलित थी।


title: द्वंद्वयुद्ध

text: अन्य देशों में भी द्वंद्वयुद्ध का प्रचलन इसी विश्वास के कारण हुआ कि यह ईश्वरीय न्याय की रीति है, किंतु जापान से आरयलैंड तक तथा भूमध्यसागर से उत्तरी अक्षांशों तक किसी न किसी रूप में स्वीकृत होते हुए भी यह सर्वत्र प्रचलित नहीं था। यूरोप के प्राचीन पंडितों के अनुसार बाइबिल में वर्णित डेविड और गोलियथ (Goliath) का न्यायुद्ध ईश्वरानुमोदित था। इस आधार पर द्वंद्वयुद्धों का औचित्य मध्ययुग में स्वीकार किया जाता था। अतिप्राचीन काल से आदिष्ट द्वंद्वयुद्ध के यूरोप में प्रांरभ का ठीक पता नहीं चलता, किंतु इलियड में वर्णित मेनेलेअस (Menelaus) और पैरिस (Paris) इस प्रसिद्ध युद्ध के आरंभ में संपादित विस्तृत विधियों से इस ग्रंथ के लेखक यूनानी कवि होमर (काल ई.पू. ८४० या इससे पूर्व) के समय प्रचलित इस संबंध के शिष्टाचार की प्रथाओं और प्राचीन रीतियों का पता चलता है।


title: द्वंद्वयुद्ध

text: द्वंद्वयुद्ध की प्रथा का प्रचलन प्राचीन इटली में अंब्रिया (Umbria) प्रदेश के निवासियों तथा स्लाव जातियों में भी होने के प्रमाण मिलते हैं। किंतु रोम राज्य में इसकी प्रथा न थी, वरन् रोमवासी इसे असभ्य लोगों का चलन समझते थे। परंतु इस काल में भी प्रसिद्ध रोमन सेनापति, सिपिओ ऐ्फ्रकैनस (Scipio Africanus, ई.पू. २३७-१८३) ने ईसा पूर्व २०३ में इस स्पेन में प्रचलित पाया था। प्राचीन जर्मन जातियों में भी इसका प्रचलन था। जिन सामरिक परंपराओं से यूरोप में सामंतवाद तथा शूर वीरों के युग का विकास हुआ उन्हीं के कारण, रोमन साम्राज्य के पतन के पश्चात्, द्वंद्वयुद्ध ने भी समस्त यूरोप में सन् ८१४ से ८४० तक साम्राज्य स्थापित करनेवाले लुइ ल डेबोनेयर के राज्य में यदि कोई किसी पर दोष लगाता और प्रतिवादी उसे अस्वीकृत करता तो न्यायाधीश द्वंद्वयुद्ध की आज्ञा देता था। इसमें संदेह नहीं कि द्वंद्वयुद्धों की भावना के मूल में साहस पर आधारित निजी प्रतिष्ठा और सम्मान का भाव भी था। यदि ललकारा हुआ व्यक्ति युद्ध करना स्वीकार नहीं करता था तो वह कायर तथा हीन समझा जाता था।


title: द्वंद्वयुद्ध

text: यूरोप में १६वीं सदी के मध्य तक द्वंद्वयुद्ध से न्याय की प्रथा साधारणत: विधिसंमत थी। सीमित क्षेत्रों में खड़े होकर ये युद्ध लड़े जाते थे तथा निश्चित विधियों और कड़े नियमों से बँधे होते थे। एक सर्वप्रचलित नियम के अनुसार, जिस मनुष्य को ललकारा जाता था उसी को हथियारों के चुनने का अधिकार होता था। एक अन्य नियमानुसार किसी प्रकार के जादू टोने की, अथवा मित्रों तथा दर्शकों से किसी प्रकार की, सहायता वर्जित थी। इस प्रकार के युद्ध में यद्यपि द्वंद्व शब्द का प्रयोग किया जाता है, तथापि भारत के सदृश यूरोप में भी कभी कभी युद्धरत प्रत्येक पक्ष में अनेक मनुष्य होते थे। इस प्रकार एक युद्ध सन् १३९६ में स्कॉटलैंड की के (Kay) और चैटेन (Chattan) जातियों में, राजा रॉबर्ट तीसरे के सम्मुख हुआ था। इसमें प्रत्येक पक्ष के ३० योद्धा तब तक लड़ते रहे जब तक एक पक्ष में केवल १० मनुष्य जीवित बच रहे।


title: द्वंद्वयुद्ध

text: फ्रांस में हेनरी द्वितीय ने सन् १५४७ में, राजा या न्यायाधिकारी के सम्मुख होनेवाले न्यायिक द्वंद्वयुद्ध बंद करा दिए। इसके प्रतिक्रियास्वरूप निजी द्वंद्वयुद्धों की तथा इनमें मृत्यु पर्यंत लड़ने की परिपाटी चल पड़ी। ऐसे युद्धों में लड़नेवालों के साथ दो या अधिक मित्र भी यह देखने के लिए रहते थे कि कोई अनियमितता या अन्याय न होने पाए। सन् १५७८ में ्फ्रांस के राजा के प्रियपात्र केलस (Quelus) तथा गीज़ के ड्यूक (Duke of Guise) के कृपाभाजन सियर डे ड्यून्स (Sieur de Dunes) में द्वंद्वयुद्ध हुआ। इसकी पृष्ठभूमि राजनीतिक होने के कारण दोनों ओर से जो मित्र निरीक्षक हाकर आए थे उनमें भी आपस में युद्ध ठन गया। फलत: इन मित्रों में से दो खेत रहे। एक की मृत्यु बाद में हुई तथा चौथा गंभीर रूप से आहत हुआ। इस घटना ने निरीक्षकों (seconds) के भी द्वंद्वयुद्ध में भाग लेने की प्रथा को, जो आगे लगभग ७५ वर्षों तक चालू रही, यूरोप भर में जन्म दिया।


title: द्वंद्वयुद्ध

text: १६वीं और १७वीं शतियों में यूरोप के अधिकांश देशों में द्वंद्वयुद्ध के विरोध में अनेक कानून बनाए गए, किंतु ललकारे जाने पर युद्ध से मुख मोड़ना कायरता समझा जाता था, समाज में ऐसे युद्धों का बहु प्रचलन हो गया था तथा केंद्रीय राजशक्ति सीमित होती थी। इन कारणों से ये रोके न जा सके। किंतु सन् १६४३ में लुई १४वें के फ्रांस के सिंहासन पर आरूढ़ होने पर अवस्था बदल गई, क्योंकि उसने ऐसे युद्धों में भाग लेनेवालों के लिए मृत्युदंड नियत कर दिया था। तब प्रकाश्य रूप से इस प्रकार के युद्ध बंद हो गए, पर वे दूसरे रूप में चलते रहे। द्वंद्वयुद्ध के इच्छुक उस समय प्रचलित छोटी तलवारों को लेकर बिना किसी को जताए, किसी सुनसान स्थान में अकेले भिड़ जाते थे और यदि इनमें से कोई मारा जाता तो कानून से बचने के लिए दूसरा यह कहकर अपनी जान बचा लेता कि यह कृत्य आत्मरक्षा में हुआ है। पर जब इस प्रथा की आड़ में हत्याएँ होने लगीं तो निर्जन स्थान में द्वंद्वयुद्ध होना बंद हो गया और निरीक्षकों की प्रथा फिर चल पड़ी, पर ये स्वयं नहीं लड़ते थे।


title: द्वंद्वयुद्ध

text: १९वीं शती तक तलवारों से लड़ने का चलन था। तब तक इन युद्धों में नियमों का कड़ाई से पालन करना आवश्यक कर दिया गया था तथा फ्रांस में ज्यों ही रक्तपात हुआ, युद्ध बंद कर दिया जाता था। इस प्रकार इन युद्धों में विशेष हानि की संभावना नहीं रह गई। इस समय तथा बाद में भी जर्मनी के विद्यार्थियों में एक विशेष प्रकार की तलवार से द्वंद्व युद्ध का चलन था, पर इसमें शरीररक्षा के साधनों, जैसे कवच इत्यादि, का उपयोग होता था और घाव लगे भी तो वह साधारणत: उपरिष्ठ होता था।


title: द्वंद्वयुद्ध

text: इन युद्धों में पिस्तौलों का प्रयोग १८वीं शती के मध्य से आरंभ हुआ। प्रारंभ से यह प्रथा थी कि तलवार तथा खंजर से सुसज्जित घुड़सवार प्रतिद्वंद्वी, हाथों में भरी हुई पिस्तौल लिए, एक दूसरे पर झपट पड़ते थे तथा पास से गुजरते समय एक दूसरे पर पिस्तौल चलाते थे। यदि दोनों योद्धा जीवित बच जाते तो लौटकर वे तलवार और खंजर से युद्ध करते थे। सन् १७८० तक भूमि पर खड़े होकर पिस्तौल से द्वंद्व युद्ध लड़ना भली भाँति प्रचलित हो गया था और इस कार्य के लिए विशेष प्रकार के पिस्तौल बनाए जाने लगे थे। इंग्लैंड में इस प्रकार के युद्ध का सर्वाधिक प्रचलन जॉर्ज चतुर्थ के राज्यकाल में हुआ, जब वेलिंगटन के ड्यूक, लॉर्ड विंचिल्सी, लंदनडेरी के मार्क्विस तथा प्रसिद्ध बाँके जवान, बो ब्रमेल, भी द्वंद्वयुद्ध के क्षेत्र में उतरे थे। इस प्रकार के युद्धों में हताहतों की संख्या का अनुमान सन् १८३६ में लिखे एक लेख से लगता है, जिसके लेखक के अनुसार पिस्तौल के दो सौ से ऊपर पंजीकृत द्वंद्वयुद्धों में प्रत्येक छह मनुष्यों में से एक घायल पाया गया तथा प्रति १३ मनुष्यों में से एक की मृत्यु हुई।


title: द्वंद्वयुद्ध

text: इस प्रकार के युद्धों के दुष्प्रयोग तथा दुष्परिणाम समझदार लोगों के संमुख दीर्घकाल से स्पष्ट हो रहे थे। यूरोप के विभिन्न देशों में इनको रोकने के लिए नियम बनाया गया कि द्वंद्वयुद्ध के अपराधियों को पदच्युत कर दिया जाए। इसका प्रभाव यह हुआ कि इंग्लैड के सैनिक तथा असैनिक दोनों प्रकार के नागरिकों में इसका चलन बंद हो गया। सन् १८५० के लगभग अन्य सब देशों से भी यह प्रथा उठ गई।


title: कर्नाटक बैंक

text: कर्नाटक बैंक लिमिटेड (कन्नड़: ಕರ್ನಾಟಕ ಬ್ಯಾಂಕ್ ಲಿಮಿಟೆಡ್) कर्नाटक राज्य में मंगलौर शहर आधारित एक निजी क्षेत्र का बैंक है। भारतीय रिज़र्व बैंक के अनुसार यह एक ए-श्रेणी का अनुसूचित व्यापारिक बैंक है।


title: विस्तारात्मक तथा अविस्तारात्मक गुणधर्म

text: ये पदार्थ के वे गुण हैं जो इस बात पर निर्भर नहीं करते निकाय का आकार छोटा है या बड़ा। इन गुणों को 'मात्रा-स्वतंत्र गुणधर्म' भी कहते हैं। ये तंत्र के किसी बिन्दु पर या स्थान पर भौतिक गुण होते हैं। इन्हे English में बड़े ( capitol latter) से चिन्हित किया जाता है


title: विस्तारात्मक तथा अविस्तारात्मक गुणधर्म

text: पदार्थ के विस्तारात्मक गुण वे हैं जो निकाय के आकार के साथ मात्रा पर भी निर्भर करते हैं। उदाहरण के लिए द्रव्यमान एक विस्तारात्मक गुण है क्योंकि पदार्थ के छोटे नमूने का द्रव्यमान कम होगा और बड़े नमूने का अधिक। इन गुणों को 'मात्रात्मक गुणधर्म' भी कहते हैं।


title: मिस कॉल

text: एक मिस्ट कौल एक दूरभाष संपर्क है जिसे पूर्व-सहमति वाले संदेश को संप्रेषित करने के लिए, इसके इच्छित प्राप्तकर्ता द्वारा उत्तर दिए जाने से पहले कौलर द्वारा जानबूझकर समाप्त कर दिया जाता है। यह एक बिट संदेश का एक रूप है।


title: मिस कॉल

text: उभरते बाजारों में मिस्ट कौल साधारण हैं जहाँ सीमित निर्गम कौल वाले मोबाइल फ़ोन का व्यापक रूप से उपयोग किया जाता है; चूंकि कौल वास्तव में पूरी नहीं हुई है और संबद्ध नहीं है, इसलिए यह कौल करने वाले के लिए लागत वहन नहीं करता है, इसलिए वे अपने शेष प्रीपेड क्रेडिट को संरक्षित कर सकते हैं। विशिष्ट संदेशों को निरूपित करने के लिए कुछ देशों में लगातार मिस्ट कौल के विशिष्ट पैटर्न विकसित किए गए हैं। मिस्ट कौल को अफ़्रीका के कुछ हिस्सों में बीपिङ के रूप में भी संदर्भित किया जाता है, नाईजीरिया में चमकना, पाकिस्तान में एक चमक्कौल, और फ़िलीपीन्स में एक मिस्कोल।


title: मिस कॉल

text: भारत में मिस्ट कौल विशेष रूप से प्रमुख हैं। संचार पद्धति के रूप में उनके उपयोग पर विस्तार करते हुए, उन्हें विपणन संचार के एक रूप के रूप में अपनाया गया है, जिसमें उपयोगकर्ता विशिष्ट संख्याओं में "मिस्ट कौल" कर सकते हैं और एक कौल या पाठ वापस प्राप्त कर सकते हैं जिसमें विज्ञापन और अन्य सामग्री शामिल है। सेवाओं के अन्य रूपों को भी इस तरह से मिस्ट कौल के उपयोग के आसपास बनाया गया है, मुख्य रूप से इस तथ्य का लाभ उठाने के लिए कि फीचर फोन अभी भी भारत में अपेक्षाकृत सामान्य हैं क्योंकि स्मार्टफ़ोन के विपरीत हैं।


title: मिस कॉल

text: प्रीपेड मोबाइल फोन पोस्ट-पेड अनुबंधों की तुलना में कम लागत के कारण उभरते बाजारों में लोकप्रिय हैं। प्रीपेड योजनाओं में आउटगोइंग कॉल के लिए सीमित संख्या में मिनट होते हैं; जैसे कि मिस्ड कॉल कनेक्ट नहीं होती है, उनका उपयोग निवर्तमान फोन क्रेडिट का उपभोग किए बिना संचार संप्रेषित करने के लिए किया जा सकता है। मिस्ड कॉल भी भाषा अवरोध को बायपास करती हैं, क्योंकि उन्हें संचारित होने के लिए आवाज या पाठ की आवश्यकता नहीं होती है। इंडियन इंस्टीट्यूट ऑफ मैनेजमेंट कोझिकोड के मार्केटिंग मैनेजमेंट के प्रोफेसर कीयूर पुरानी ने टिप्पणी की कि मिस्ड कॉल एक "किफायती और व्यापक संचार तंत्र है।"


title: मिस कॉल

text: उन देशों में जहां मिस कॉलिंग आम है, कुछ वायरलेस कैरियर्स ने चिंता व्यक्त की है कि अभ्यास अपने नेटवर्क का उपयोग इस तरीके से करता है जिससे वे राजस्व प्राप्त नहीं कर सकते हैं। अगस्त 2005 में, केन्याई मोबाइल ऑपरेटर ने अनुमान लगाया कि उनके नेटवर्क पर चार मिलियन मिस्ड कॉल दैनिक रूप से रखे गए हैं। 2006 में, उद्योग के अनुमानों ने संकेत दिया कि भारत में 20-25% मोबाइल कॉल मिस्ड कॉल थे। 2007 में, सेलुलर ऑपरेटर्स एसोसिएशन ऑफ इंडिया ने घोषणा की कि वह भारतीय मोबाइल नेटवर्क पर मिस्ड कॉल के प्रभावों पर एक अध्ययन करेगी।


title: मिस कॉल

text: मिस्ड कॉल का उपयोग "वांगिरी" या "वन रिंग एंड कट" (जापानी ワン切り) नामक एक घोटाले में धोखाधड़ी के उद्देश्य से किया गया है। एक घोटालेबाज एक अंतरराष्ट्रीय प्रीमियम दर वाले फोन नंबर का उपयोग करके एक मिस्ड कॉल छोड़ता है, जो प्राप्तकर्ता को वापस बुलाने की कोशिश करता है और इस तरह चार्ज किया जा रहा है।


title: रघुवरन

text: रघुवरन (मलयालम: രഘുവരന്; तमिल: ரகுவரன்; कन्नड़: ರಘುವರನ್; तेलुगू రఘువరన్) (1958 – 19 मार्च 2008) एक भारतीय अभिनेता थे जिन्होंने मुख्य रूप से दक्षिण भारत में बनी फिल्मों में काम किया।


title: रघुवरन

text: "हिन्दुस्तान टाइम्स" के अनुसार, "इस अभिनेता ने अपनी विशेष शैली और आवाज़ के साथ अपने लिए एक खास स्थान बना लिया था।"


title: रघुवरन

text: एक तमिल धारावाहिक, "ओरु मानिदानिन कदाई" में वे नायक की भूमिका के लिए प्रसिद्ध हो गए थे, जिसमें एक भला आदमी शराबी बन जाता है। मलयालम फिल्म "दैवातिन्टे विक्रितिकल" में उनकी भूमिका के लिए उनकी बहुत प्रशंसा की गयी। इस फिल्म का निर्देशन लेनिन राजेंद्रन ने किया था और यह एम मुकुन्दन के इसी नाम के उपन्यास पर आधारित थी।


title: रघुवरन

text: उनका जन्म 1958 में केरल के पलक्कड़ जिले में कोलेंगोड़े नामक स्थान में हुआ। वे श्री एन. राधा कृष्णा मेनन और सत्यवती अम्मा के पोते और श्री वेलायुद्धन और श्रीमती कस्तूरी के पुत्र थे।


title: रघुवरन

text: वे कोयंबटूर में (सरकारी आर्ट्स कॉलेज) से अपनी बैचलर ऑफ आर्ट्स की शिक्षा प्राप्त कर रहे थे, जिसे बीच में ही छोड़ कर उन्होंने अभिनय के कैरियर की शुरुआत की. शुरू में उन्होंने मलयालम फिल्म उद्योग में काम करने की कोशिश की, परन्तु तभी उन्होंने यह जाना कि इसमें उन्हें ज्यादा फायदा नहीं होगा और इस उद्योग में अपनी जगह बनाने के लिए पैसे की जरुरत है। उन्होंने कन्नड़ फिल्म "स्वप्ना तिंगलगल" में एक छोटी सी भूमिका के साथ शुरुआत की, जिसमें एक कन्नड़ अनुभवी कलाकार अम्ब्रारीश मुख्य भूमिका निभा रहे थे।


title: रघुवरन

text: उन्होंने तेलुगू और कन्नड़ फिल्मों में छोटी छोटी भूमिकाओं के साथ काम करना शुरू किया, इसमें "उदय" में दो मिनट का एक दृश्य भी शामिल है, जिसमें उन्होंने एक बलात्कारी की भूमिका निभाई थी। इस फिल्म में कन्नड़ अभिनेता विष्णुवर्धन ने मुख्य भूमिका निभाई थी।


title: रघुवरन

text: 1979 से 1983 तक उन्होंने चेन्नई में ड्रामा मंडली, चेन्नई किंग्स में काम किया, इसमें भी लोकप्रिय कन्नड़/तमिल अभिनेता नस्सर शामिल थे। उन्होंने "एज़ावाथू मनिथन" में एक भूमिका निभाई, यह उनकी अब तक की सबसे बड़ी भूमिका थी। उसके बाद वे सफलता पर सफलता प्राप्त करते चले गए।


title: रघुवरन

text: उन्होंने मलयालम अभिनेत्री रोहिणी ("मगलिर मट्टुम" से प्रसिद्ध) से विवाह किया। उन्हें एक पुत्र है, जिसका नाम साईं ऋषिवरन है।


title: रघुवरन

text: मंच पर शुरुआत के बाद, 1982 में रघुवरन ने तमिल फिल्म "एलावाथू मानिथम" ("सेवन्थ मेन") के साथ फिल्म जगत में प्रवेश किया। तमिल, मलयालम और तेलुगू फिल्मों में उनके उत्कृष्ट प्रदर्शन के लिए उन्हें कई राज्य स्तरीय और फिल्मफेयर पुरस्कारों से सम्मानित किया गया। उन्होंने तमिल में कई फिल्मों में एक सहायक अभिनेता के रूप में काम करते हुए अपने कैरियर की शुरुआत की थी। इसमें मणिरत्नम् की फिल्म "अंजलि" शामिल है, जिसमें उन्होंने एक स्वलीन बालक के पिता की भूमिका निभाई थी। एक सहायक अभिनेता के रूप में उनकी इस भूमिका को उनके सर्वश्रेष्ठ प्रदर्शनों में से एक माना जाता है। हालांकि वह बाद में उन्होंने एक मंजे हुए खलनायक की यादगार भूमिकाएं निभायीं, जैसे "बाशा" में मार्क एंथोनी की भूमिका, "मुधालवन" में तमिलनाडु के मुख्यमंत्री की भूमिका, "शिवा" और "मुथु" रजनीकांत के भतीजे इलेमरण की भूमिका. इसके बाद भी कभी कभी उन्होंने "अलाई" (सिम्बस का पिता), "यारादी नी मोहिनी" (धनुष का पिता), "तिरुमलाई" (विजय का मित्र और गुरु) और "बाला" (श्याम का गुरु) जैसी फिल्मों में पिता की या गुरु की सहायक भूमिकाएं निभाई.


title: रघुवरन

text: रजनीकांत, जिन्होंने रघुवरन के साथ कई सफल फिल्मों में अभिनय किया है, उन्हें अपने लिए एक भाग्यशाली अभिनेता मानते है।


title: रघुवरन

text: बाद में फिल्म "शिवाजी" के लिए रजनीकांत ने निर्देशक एस. शंकर से कहा कि रघुवरन को भी इसमें कोई भूमिका दी जानी चाहिए; यह फिल्म बहुत अधिक सफल हुई.


title: रघुवरन

text: 19 मार्च 2008 को सूर्य ग्रहण के दौरान सुबह 6 बजकर 15 मिनट पर दिल का दौरा पड़ने से रघुवरन की मृत्यु हो गई। ऐसा कहा जाता है कि लम्बे समय से बहुत अधिक शराब पीने के कारण उन्हें जिगर की बीमारी हो गई थी। नींद में ही उनकी मृत्यु हो गई।


title: रघुवरन

text: उनके निधन के समय वे कई फिल्मों में काम कर रहे थे, इनमें उंचे बजट की तमिल फिल्म "कांथास्वामी" शामिल थी। इसमें रघुवरनने दिए हुए अभिनय का उपयोग नहीं किया गया, उनकी जगह आशीष विद्यार्थी ने काम किया, जिसके कारण फिल्म की रिलीज़ में देरी हुई. उनकी मृत्यु से दक्षिण भारतीय फिल्म उद्योग को बहुत बड़ा झटका लगा.


title: कर्ण झील

text: यह राज्य की राजधानी चंडीगढ तथा राष्ट्रीय राजधानी दिल्ली दोनों से लगभग १२५ किमी की दूरी पर है। इस कारण से यह स्थान इन दो महत्वपूर्ण स्थानों के यात्रियों के लिये विश्राम स्थल का कार्य करता है।


title: कर्ण झील

text: महाभारत के प्रमुख पात्र कर्ण को यह दुर्योधन ने इस प्रदेश का राज्य सौंपा था। ऐसी मान्यता है कि इस झील में कर्ण स्नान किया करते थे तथा इसी स्थान पर उन्होंने अपने कवच कुण्डल भगवान ईंद्र को दान किए थे, जिसके परिणामस्वरूप इतिहास में वे दानवीर कर्ण के नाम से प्रसिद्ध हुए।


title: शाह फैसल

text: शाह फैसल  (जन्म 17 मई 1983) भारत के जम्मू कश्मीर राज्य में एक सिविल सर्वेंट थे। 2009 में वे भारतीय सिविल सेवा परीक्षा टॉप करने वाले पहले कश्मीरी थे और खुले मेधा के द्वारा भारतीय प्रशासनिक सेवा में चयनित पहले कश्मीरी थे। मनमोहन सिंह ने भी उन्हें उनकी सफलता पर उन्हें बधाई दी थी वह जम्मू और कश्मीर राज्य में यूथ आइकॉन की तरह उभरे थे। बाद में उन्होंने पद से इस्तीफा देकर राजनीति में कदम रखा और दूसरी अलगववादी पार्टियों के साथ राजनीतिक गठबंधन किया।


title: शाह फैसल

text: शाह फैसल ने भारत और पाकिस्तान के बीच रिश्तों के बारे में काफी कुछ बहुत ही सुक्ष्म तरीके से कहा है जिसे काफी बार सराहा गया है। 2016 में कश्मीर में अशांति के दौरान शाह फैसल ने राष्ट्रीय मीडिया को  बुरहान वाणी से तुलना करने के लिए उनके तस्वीर का इस्तमाल करने को मना किया।


title: ऐंड्रू कार्नेगी

text: ऐंड्रू कारनेगी (सन् १८३५-१९१९ ई.) विश्वविश्रुत उद्योगपति थे। उनके स्वस्थापित ट्रस्टों ने मानवतावादी दृष्टि से अंग्रेजी भाषाभाषी विश्व की साहित्य, कला, संस्कृति, शिक्षा एवं समाजसेवा की दिशा में सेवा का उज्वल दृष्टांत उपस्थित किया है।


title: ऐंड्रू कार्नेगी

text: कारनेगी स्काटलैंड के डनफ़र्मलिन् नामक स्थान में उत्पन्न हुए तथा १३ वर्ष की उम्र के बाद अमरीका चले गए। वहाँ अमरीकी पेन्सेलवेनियन काटन मिल में बाबिन ब्वाय (तागा उठानेवाला) के रूप में काम करने लगे। कालांतर में वे पेनसेलवेनियन रेलवे बोर्ड के मंत्री और युद्ध विभाग के अधिकारी नियत हुए। सन् १८६४ ई. में उन्होंने उद्योग और व्यापार के क्षेत्र में प्रेवश किया। तेल के व्यापार से अपना औद्योगिक जीवन आरंभ कर सन् १८६५ में ये लोहे और कोयले की खानों के स्वामी हो गए; फिर १८८८ ई. तक होम स्टील मिल, कोयले एवं लोहे की खानों, ४२५ मील रेलवे लाइन और प्रपाती यातायात की एक लाइन खरीद ली। १९०१ ई. में यू.ए. स्टील कारपोरेशन में अपनी संस्थाओं के सम्मेल (merger) के पश्चात् उन्होंने अपना जीवन लोकसेवा के क्षेत्र में समर्पित कर दिया। वस्तुत: लोकसेवा का कार्य उन्होंने ३१ वर्ष की आयु से ही आरंभ कर दिया था।


title: ऐंड्रू कार्नेगी

text: "पिट्सबर्ग कारनेगी इंस्टीट्यूट' की स्थापना कारनेगी ने १९९५ ई. में स्थानीय लोगों की सुख सुविधा के लिए की। स्काटलैंड विश्वविद्यालय हितार्थ "स्काटलैंड कारनेगी ट्रस्ट' (सन् १९०१ ई.) तथा उदात्त मानव मूल्यों के आधार पर व्यापक पैमाने पर खोज, शोध एवं अनुसंधान के लिए "वाशिंगटन कारनेगी ट्रस्ट' की स्थापना सन् १९०२ ई. में उन्होंने की।


title: ऐंड्रू कार्नेगी

text: अमरीका निवासी होते हुए भी अपनी जन्मभूमि की सेवा से विमुख नहीं रहे और अपने जन्मस्थान डनफ़र्मलिन् के बच्चों के उन्नयन, विकास एवं संवृद्धि के लिए "कारनेगी डनफ़र्मलिन् ट्रस्ट' की स्थापना की। उनके द्वारा वीर कार्यों को प्रोत्साहन, प्रवर्धन एवं संरक्षण देने के लिए सन् १९०४ ई. में "कारनेगी हीरो ट्रस्ट" की स्थापना की गई। संयुक्त राज्य अमरीका, कनाडा तथा न्यू फ़ाउंडलैंड से शिक्षण प्रशिक्षण के विकास के लिए "कारनेगी फ़ाउंडेशन फ़ार द ऐडवांसमेंट ऑव टीचिंग" की स्थापना हुई। युद्ध की सदा के लिए समाप्ति के उद्देश्य से, उसके कारण और परिणाम पर अनुसंधान करने के लिए "कारनेगी एंडाउमेंट फ़ॉर इंटरनैशनल पीस" नामक ट्रस्ट की १९१० ई. में उनके द्वारा हुई स्थापना विशेष महत्व रखती है।


title: ऐंड्रू कार्नेगी

text: "न्यूयार्क कारनेगी कारपोरेशन" ने ३१ करोड़ ५० लाख डालर का महत्वपूर्ण अनुदान संयुक्त राज्य अमरीका, ब्रिटेन तथा उसके उपनिवेशों एवं साम्राज्यों के लोगों के लोगों के लिए दिया। अपने जीवन के अंतिम दिनों में एक करोड़ डालर से कारनेगी ने "कारनेगी यूनाइटेड किंगडम ट्रस्ट" की स्थापना की जिसका उद्देश्य परिवर्तित स्थितियों को ध्यान में रखते हुए ब्रिटेन, स्काटलैंड तथा आयरलैंड के विधानांतर्गत रार्ष्टीय महत्व के लोकोपयोगी कार्य करना है। सन् १९१७ ई. के रायल चार्टर के अंतर्गत इसका संचालन होता है।


title: ऐंड्रू कार्नेगी

text: कारनेगी के ट्रस्टों द्वारा संगीत, साहित्य, कला, नाटक, रंगमंच, शिक्षा, पुस्तकालय, संग्रहालय, मातृ-शिशु-रक्षा, बाल तथा युवा क्रीड़ाकेंद्र, युवामंगल, प्रौढ़ोत्थान, ग्रामपुनर्निर्माण एवं समाजसेवा आदि के क्षेत्रों में सतत सेवा का महत्वपूर्ण कार्य चल रहा है। अपने जीवनकाल में ४५ करोड़ डालर का दान इन महत्वपूर्ण ट्रस्टों को कारनेगी ने दिया था।


title: पश्चिमी पाकिस्तान

text: पश्चिमी पाकिस्तान(, "मग़रिबी पाकिस्तान", , "पोश्चिम पाकिस्तान") , एक इकाई व्यवस्था के तहत, तत्कालीन पाकिस्तान (पाकिस्तान अधिराज्य) की पश्चिमी इकाई थी, जो अब, (बांग्लादेश के अलग होने के बाद से) वर्तमान पाकिस्तान है।


title: पश्चिमी पाकिस्तान

text: पाकिस्तान की स्थापना पाकिस्तान आंदोलन का सीधा परिणाम था, जिसके रहनुमा मुहम्मद अली जिन्नाह थे। सन 1947 में भारतीय स्वतंत्रता अधिनियम के पारित होने के साथ ही, भारत विभाजन के बाद पाकिस्तान की स्थापना हुई थी। इस विभाजन के तहत ब्रिटिश भारत के पूर्वी व पष्चिमी छोरों पर मुस्लिम बहुल इलाकों को पाकिस्तान में शामिल कर दिया गया। साथ ही इसी विभाजन के तहत, ब्रिटिश-भारत के पंजाब एवं बंगाल प्रांतों को भी विभाजित कर दिया गया और पूर्वी बंगाल और पश्चिमी पंजाब को पाकिस्तान में सम्मिलित कर दिया गया। पाकिस्तान के भूक्षेत्र में ब्रिटिश-शासित भारत के पाँच प्रांत थे: पूर्वी बंगाल, पश्चिमी पंजाब, बलूचिस्तान, सिंध और उत्तर-पश्चिम सीमांत प्रांत। साथ ही कुछ रियासतों ने भी पाकिस्तानी संध में शामिल होने का प्रस्ताव स्वीकार किया था।


title: पश्चिमी पाकिस्तान

text: विभाजन के बाद, धर्म के नाम पर लाखों लोगों ने इस रेखा के दोनो पार पलायन किया था। तत्पश्चात, क्योंकि उस देश में कोई भी संविधान नहिं था, इसीलिए पाकिस्तान को १९३५ के भारत सरकार अधिनियम के अंतर्गत शासित किया जा रहाथा। संविधान नहीं बन पाने का एक महत्वपूर्ण कारण यह भी था, की दोनों भागों के सियासी नेतृत्व, संविधान से सम्बंधित कई अहम विषयों पर समन्वय की स्थिति में नहीं आ पा रहे थे। विभाजन व पाकिस्तान की स्थापना के पश्चात्, ऐसी स्थिति में, व्यवस्थापिका को पाकिस्तान के दो पृथक भागों को, जो करीब हजार मील की भारतीय भूमि से अलग-थलग थे, को एक ही जगह से, प्रशासित करने में खासी असुविधा का सामना करना पड़ रहा था। इसके अलावा, पश्चिमी भाग स्वयं ही चार प्रांतों, कबाइली इलाके एवं विभिन्न रियासतों में विभाजित था, जबकी पूर्वी भाग को एक प्रांत था। इसके अलावा, पूर्वी भाग में पश्चिमी भाग के मुकाबले, व्यवस्था, नौकरशाही व सैन्य सुरक्षा की अति निष्पर्याप्ती थी। तथा, पश्चिमी भाग तुलनात्मक रूप से अधिक विकसित था एवं उसके पास बड़ी सेना व पर्याप्त नौकरशाही व व्यवस्थापिका थी। अतः पूर्वी भाग, जो पश्चिम के ही तुलनात्मक जनसंख्या रखता था, के लिये विकास व सम्पन्नता का रास्ता कठिन एवं पश्चिम के मुकाबले असाम्य था। ऐसी स्थिति में पूर्वी हिस्से की नेत्रित्व के मन में भाषा व सांस्कृतिक मुद्दों के अलावा, शक्तियों व सुविधाओं के बंटवारे व सामरिक व आर्थिक समानता के विषय को लेकर गंभीर प्रश्न थे।


title: पश्चिमी पाकिस्तान

text: इस भौगोलिक स्थिति से उपजी प्रशासनिक व असमानता की कठिनाई, व आर्थिक नाउम्मीदी के समाधान के लिए एक विशेष प्रांतीय व्यवस्था का मसौदा तैयार किया गया, जिसे "एक इकाई व्यवस्था" कहा गया, जिसके तहत दोनों हिसों में केवल एक ही प्रांत होगा, अतः दोनों को बराबर की राजनीतिक शक्ति प्राप्त होगी। साथ ही, इस योजना में अन्य विकस नीतियों को भी शामिल किया गया था। प्रधानमंत्री चौधरी मुहम्मद अली ने १४ अक्टूब १९५५ को, ३० सितंबर १९५५ मे पाकिस्तान की राष्ट्रीय सभा में पारित, पश्चिमी पाकिस्तान के सभी प्रांतों को मिला देने के अधिनियम को कार्यान्वित कर, वन युनिट सिस्टम को लागू कर दिया। तत्पूर्व, प्रधानमंत्री मोहम्मद अली बोगरा ने २२ नवंबर १९५४ को इसकी आधिकारिक घोषणा की थी।


title: पश्चिमी पाकिस्तान

text: इस सब के अतिरिक्त, इस व्यवस्था का एक और पहलू था: कई राजनीतिज्ञों का यह भी प्रयास था की पाकिस्तान के विभिन्न क्षेत्रीय परम्पराओं व संस्कृतीयो को खत्म कर के पाकिस्तान को एक राष्ट्रीय संस्कृति के तरफ ले जाया जाये। अतः विभिन्न क्षेत्रीय प्रांतों के अंत से पूरे देश को एक सांस्कृतिक इकाई बनाने में सुविधा होती। अतः इस नीति को प्रांतीय व क्षेत्रीय संस्कृतियों को खत्म कर, एक राष्ट्रीय संस्कृति को बढ़ावा देने के लिए भी लाया गया था।


title: पश्चिमी पाकिस्तान

text: एक इकाई व्यवस्था अथवा वन-यूनिट सीस्टम, पाकिस्तान की एक पुर्वतः परवर्तित प्रशासनिक व्यवस्था थी, जिसके अंतर्गत, तत्कालीन पाकिस्तानी भूमि के दोनों भिन्न टुकड़ों को "एक प्रशासनिक इकाई" के रूप में ही शासित किये जाने की योजना रखी गई थी। इस तरह की प्रशासनिक नीति को अपनाने का मुख्य कारण, सर्कार द्वारा, पाकिस्तानी अधिराज्य के दो विभक्त एवं पृथक भौगोलिक आंचलों की एक ही केंद्रीय व्यवस्था के अंतर्गत शासन में आने वाली घोर प्रशासनिक असुविधाएँ, एवं भौगोलिक कठिनाईयाँ बताई गई थी। अतः इस भौगोलिक व प्रशासनिक विषय के समाधान के रूप में, सरकार ने इन दो भौगोलीय हिस्सों को ही, एक महासंघीय ढांचे के अंतर्गत, पाकिस्तान के दो वाहिद प्रशासनिक इकाइयों के रूप में स्थापित करने की नीति बनाई गई। इस्के तहत, तत्कालीन मुमलिकात-ए-पाकिस्तान के, पूर्वी भाग में मौजूद स्थिति के अनुसार ही, पश्चिमी भाग के पाँचों प्रांतों व उनकी प्रांतीय सरकारों को भंग कर, एक प्रांत, पश्चिमी पाकिस्तान गठित किया गया, वहीं पूर्वी भाग (जो अब बांग्लादेश है) को पूर्वी पाकिस्तान कह कर गठित किया गया। तत्प्रकार, पाकिस्तान, एक इकाई योजना के तहत, महज दो प्रांतों में विभाजित एक राज्य बन गया।


title: पश्चिमी पाकिस्तान

text: वन यूनिट योजना की घोषणा प्रधानमंत्री मोहम्मद अली बोगरा के शासनकाल के दौरान २२ नवंबर १९५४ को की गई, और १४ अक्टूबर १९५५ को देश के पश्चिमी भाग के सभी प्रांतों को एकीकृत कर, पश्चिमी पाकिस्तान प्रांत गठित किया गया, जिसमें, सभी प्रांतों के अलावा तत्कालीन, राजशाहियों और कबाइली इलाके भी शामिल थे। इस प्रांत में १२ प्रमंडल थे, और इसकी राजधानी लाहौर थी। दूसरी ओर पूर्वी बंगाल के प्रांत को पूर्वी पाकिस्तान का नाम दिया गया, जिसकी राजधानी ढाका थी। संघीय राजधानी(कार्यपालिका) को वर्ष १९५९ में कराँची से रावलपिंडी स्थानांतरित किया गया, जहां सेना मुख्यालय था, और नई राजधानी, इस्लामाबाद के पूरा होने तक यहां मौजूद रहा जबकि संघीय विधानपालिका को ढाका में स्थापित किया गया।


title: पश्चिमी पाकिस्तान

text: इस नीति का उद्देश्य बज़ाहिर प्रशासनिक सुधार लाना था लेकिन कई लिहाज से यह बहुत विनाशकारी कदम था। पश्चिमी पाकिस्तान में मौजूद बहुत सारी राज्यों ने इस आश्वासन पर विभाजन के समय पाकिस्तान में शामिल हो गए थे कि उनकी स्वायत्तता कायम रखी जाएगी लेकिन वन इकाई बना देने के फैसले से सभी स्थानीय राज्यों का अंत हो गया। इस संबंध में बहावलपुर, खीरिपोर और कलात के राज्य विशेषकर उल्लेखनीय हैं।


title: पश्चिमी पाकिस्तान

text: मामले इस समय अधिक गंभीर समय १९५८ ई। के तख्तापलट के बाद मुख्यमंत्री का पद समाप्त कर दिया गया और राष्ट्रपति ने पश्चिमी पाकिस्तान के विकल्प अपने पास रख लिए। राजनीतिक विशेषज्ञों यह भी समझते हैं कि पश्चिमी पाकिस्तान के सभी प्रांतों को एकजुट करने के उद्देश्य पूर्वी पाकिस्तान की भाषाई और राजनीतिक इकाई का जोर तोड़ना था।


title: पश्चिमी पाकिस्तान

text: अंततः एक जुलाई १९७० को राष्ट्रपति याह्या खान ने एक इकाई का सफाया करते हुए पश्चिमी पाकिस्तान के सभी प्रांतों बहाल कर दिया।


title: छप्पर

text: कच्चे मकानों, झोपड़ियों आदि की उस छाजन को छप्पर (thatch) कहते हैं जो बाँसों, लकड़ियों तथा फूस की बनी होती है। किसी प्रकार का आवरण जो रक्षा के लिए ऊपर लगाया जाय, उसे भी छप्पर कहते हैं; जैसे-नाव पर का छप्पर। इसे संस्कृत में छत्त्वर, प्रकृत में छप्पर, बंगला में छापर, ओड़िया में छपर, गुजराती में छाप्रो, नेपाली में छाप्रो और मराठी में छप्पर के नाम से जाना जाता है।


title: शिवानंद आश्रम, मुनि की रेती

text: जो भी लोग उनके पास उपचार के लिए आए स्वामी शिवानंद ने उनका इलाज किया और आज यह आश्रम केवल स्थानीय रोगियों का ही इलाज नहीं करता हैं वरन पश्चिम उत्तर प्रदेश तथा सम्पूर्ण उत्तराखंड के रोगियों का भी इलाज करता है। इसके अलावा इलाज के लिए अन्यत्र भेजे जाने वाले रोगियों का खर्च भी उठाता है। यह आश्रम गरीब छात्रों के पुस्तकों का मूल्य तथा खर्चे भी उठाता है तथा उन्हें छात्रवृति के अलावा निराश्रितों को रहने की सुविधा तथा लोगों के बीच सामान्य चिकित्सा एवं आंख के अस्पतालों द्वारा पहुँचता है। यह आश्रम कुष्ठ रोग से ग्रसित लोगों को भीख मांगने से बचाने के उद्देश्य से उन रोगियों की चिकित्सा तथा ब्रहृमपुरी के पास बसाये इन रोगियों की कॉलोनी की देख भी करता है।


title: शिवानंद आश्रम, मुनि की रेती

text: शहर के बीचोबीच स्थित शिवानंद आश्रम आध्यात्मिक ज्ञान का श्रोत एवं वेदांत तथा योग के केन्द्र के रूप में जाना जाता है।


title: स्क्रेमजेट

text: स्क्रेमजेट (supersonic combusting ramjet हिंदी: सुपरसॉनिक कमबस्टिंग रैमजेट) रैमजेट एयरब्रीदिंग जेट इंजन का एक संस्करण है जिसमें दहन सुपरसोनिक एयरफ्लो में होता है। रैमजेट की ही तरह यह भी हाई वेलोसिटी स्पीड पर निर्भर रहता है ताकि हवा को कमबशन से पहले बलपूर्वक दबाया जा सके, लेकिन रैमजेट हवा की गति को कमबशन से पहले सबसोनिक स्तर तक कम कर देता है जबकि स्क्रेमजेट में पूरे इंजन में एयरफ्लो सुपरसोनिक बना रहता है। इससे यह अत्यधिक तेज गति में अच्छी तरह काम कर पता है।


title: स्क्रेमजेट

text: स्क्रेमजेट का ही एक प्रकार है इस इन्जन में सुपर सोनिक गति पे हवा का प्रवाह किया जाता है\तथा इंधन हवा मिश्रण का दहन सम्पन्न होता है इस कारण यह परपंरागत रेम्जेट की तुलना मे ज्यादा गति देता है रेम्जेट मे आने वाली हवा को दहन से पूर्व ध्वनि के वेग से कम पर लाया जाता है


title: स्क्रेमजेट

text: स्क्रेम जेट में भी रेम जेट की भांति एक टयूब होती है जिसके द्वारा प्रवेश करने वाली वायु को विमान की उच्च्गति के चलते संपीडित किया जाता है फ़िर यही इंधन जलता है तथा इस के द्वारा दहित गेडे वायु अन्दर आने वाली वायु से त्रीव गति पे छोडी जाती है इसमे बहुत कम या अथवा कोई भी गतिशील भाग नही होता है


title: स्क्रेमजेट

text: जबकि टर्बोजेट या टर्बोफ़ैन मे उच्च्गति की घूमती टरबाइन अवश्य होती है|ये इंजन एक न्यूनतम गति प्राप्त करने पर ही काम करना शुरू करता है यह न्यूनतम गति क्या हो यह तो ज्ञात नही कितु फिर भी एक विशुद्ध स्क्रम जेट कम से कम ५ माक की गति जरूर रखता है


title: स्क्रेमजेट

text: रॉकेट जहा अपने साथ एक आक्सीकारक ले कर जाता है वह्नी एक स्क्रेम्जेट वायु से ही आक्सीजन ले लेता है तथा इंधन को जलाता है|


title: स्क्रेमजेट

text: स्क्रैम जेट मे बहुत ऊँची गति पे वायु का प्रवेश करवाने से घषण पैदा होता है साथ ही गर्म वायु के कारण इंधन का दहन ठीक से नही हो पाता


title: केरल अनूपझीलें

text: केरल अनूपझीलें या केरल बैकवॉटर्स भारत के दक्षिण में स्थित केरल राज्य में अरब सागर से सामांतर कुछ दूरी पर स्थित खारी अनूप झीलों और झीलों की एक शृंखला है। इसमें प्राकृतिक और कृत्रिम नहरों द्वारा जुड़ी हुई पाँच बड़ी झीलें हैं जिनमें ३८ नदियाँ जल लाती हैं। यह केरल की उत्तर-दक्षिण लम्बाई के लगभग आधे भाग पर विस्तृत है। केरल अनूपझीलें पश्चिमी घाट से उतरती हुई नदियों के नदीमुखों के सामने समुद्री लहरों व ज्वार-भाटा के प्रभाव से बने बाधा द्वीपों के पीछे बन गई हैं।


title: केरल अनूपझीलें

text: केरल अनूपझील क्षेत्र में नहरों, झीलों, नदियों और समुद्री क्षेत्रों पर विस्तृत ९०० किलोमीटर से अधिक जलमार्ग हैं। यहाँ जल के किनारे कई गाँव और नगर बसे हुए हैं जहाँ से पर्यटक इन अनूपझीलों का आनंद लेने आते हैं। भारत का राष्ट्रीय जलमार्ग ३ यहाँ कोल्लम से कोट्टापुरम तक २०५ किमी तय करता है और दक्षिणी केरल में तट के साथ-साथ समानांतर चलता है। यह माल-वहन और पर्यटन के लिये महत्वपूर्ण है।


title: केरल अनूपझीलें

text: २०० वर्ग किमी क्षेत्रफल वाली अष्टमुडी झील कोल्लम के पास स्थित है और यह पर्यटकों द्वरा सबसे अधिक देखी जाने वाली झील है। इसके सम्बन्धित एक विस्तृत नहरों का जाल है जो पास के शहर में बिछी हुई हैं।


title: केरल अनूपझीलें

text: उत्तर से दक्षिण क्रमानुसार इस क्षेत्र की महत्वपूर्ण नदियाँ (और उनकी लम्बाई) इस प्रकार हैं: वालपट्टनम नदी (११० किमी), चलियार नदी (६९ किमी), कदलुंदिपुड़ा (२०९ किमी), चालाकुडी नदी (१३० किमी), पेरियर (२४४ किमी), पम्बा (१७६ किमी), अचनकोइल (१२८ किमी) और कल्लदायार (१२१ किमी)। इनके अतिरिक्त ३५ अन्य छोटी नदियाँ और झरने पश्चिमी घाट से उतरकर आते हैं जिनमें से कई पर नाविक परिवहन चलता है।


title: केरल अनूपझीलें

text: केरल अनूपझीलों का एक अनूठा पारिस्थितिक तंत्र है जहाँ नदियों का मीठा पानी अरब सागर के खारे पानी से मिलता है। कोल्लम में नीन्दाकारा के पास यहाँ एक बाँध बनाया गया है जिस से खारे समुद्री पानी को रोका जाता है ताकि मीठा पानी बचा रहे और सिंचाई के लिये प्रयोग किया हाता है।


title: केरल अनूपझीलें

text: इसमें जलीय जीव जातियाँ पनपती हैं जिनमें केकड़े, मेढक, पंकलंघी, कई प्रकार के जलीय पक्षी (जैसे कि टर्न, किंगफिशर, डार्टर व जलकाक) और प्राणी (जैसे कि ऊदबिलाव और कछुआ) रहते हैं। ताड़, केतकी और कई पत्तेदार पौधे और झाड़ियाँ इन अनूपझीलों के किनारों को हराभरा रूप देती हैं।


title: चारपाई

text: चारपाई या खाट भारतीय उपमहाद्वीप का परम्परागत बैठने/सोने का साधन है जो रस्सी से बुना हुआ होता है। इसे 'खटिया' , 'मंजी' आदि भी कहते हैं। बांग्ला में इसे 'चारपाया' कहते हैं। इसमें चार 'पाये' या पैर होते हैं जो किसी लकड़ी या बाँस के बने होते हैं। चरो पायों को जोड़ने के लिए लकड़ी के ही बने चार अवयव होते हैं। इन अवयवों पर रस्सी (प्रायः जूट की रस्सी) से बुनाई की जाती है। बुनाई के लिए तरह-तरह के पैटर्न होते हैं। कुछ लोग तरह-तरह के पैटर्न में बुनाई करने के विशेषज्ञ होते हैं।


title: दिवोदास (ऋग्वेद)

text: दिवोदास भारत में एक प्राचीन राजा थे जिनका उल्लेख ऋग्वेद में मिलता है। वे सुदास नामक राजा के पिता थे जो दशराज्ञ युद्ध के विजेता थे और जिनका जीवनकाल अलग-अलग स्रोतों में १७०० ईसापूर्व से लेकर ११०० ईसापूर्व के बीच के किसी समय में अनुमानित किया जाता है। ऋग्वेद १:११२:१४ और १:११६:१८ में उन्हें एक उदार नरेश और इन्द्र व अश्विनों द्वारा रक्षित बताया गया है।


title: दिवोदास (ऋग्वेद)

text: दिवोदास हिन्द-आर्यों के 'भारत' नामक समुदाय के 'तृत्सु' नामक क़बीले के नरेश थे। वे सुदास के पिता और सृंजय के पुत्र थे। सृंजय के पिता का नाम देववत था। दशराज्ञ युद्ध के बाद भारत समुदाय का हिन्द-आर्य लोगों में बोलबाला हो गया और आगे चलकर यही पूरे देश का नाम भी पड़ गया। उस काल में राजनैतिक व्यवस्था गणतांत्रिक क़बीलों से परिवर्तित होकर राजाओं पर केन्द्रित भी हो रही थी। दशराज्ञ युद्ध में विजयी भारत क़बीला राजा-प्रथा पर आधारित था जबकि उनके विरोध में खड़े १० क़बीले लगभग सभी लोकतांत्रिक थे।


title: इवांका ट्रम्प

text: इवांका ट्रम्प (जन्म वि॰सं॰२०३८ कार्तिक १४) संयुक्त राज्य अमेरिका की प्रसिद्ध व्यवसायी है। वे ट्रम्प समूह की कार्यकारी उपाध्यक्ष है, एवं राष्ट्रपति डॉनल्ड ट्रम्प की पुत्री है।


title: इवांका ट्रम्प

text: इवांका देवी व्हार्टन व्यावसाय विद्यालय से स्नातक हुई है, एवम् "ट्रम्प कार्ड: काम और जीवन में जीतने के लिए कैसे खेलें"।नामका पुस्तक लिखा है। उनका धर्म यहूदी है।


title: लॉकी फर्ग्यूसन

text: लाचलैन हैमंड "लॉकी" फर्ग्यूसन (जन्म १३ जून १९९१) न्यूजीलैंड के एक अंतरराष्ट्रीय क्रिकेटर हैं तथा वह ऑकलैंड के लिए प्रथम श्रेणी क्रिकेट खेलते हैं। फरवरी २०१७ में, उन्हें २०१७ इंडियन प्रीमियर लीग के लिए राइजिंग पुणे सुपरजायंट टीम द्वारा ५० लाख में खरीदा गया था। दिसंबर २०१८ में, उन्हें कोलकाता नाइट राइडर्स द्वारा २०१९ इंडियन प्रीमियर लीग के लिए नीलामी में खरीदा गया था।


title: लॉकी फर्ग्यूसन

text: नवंबर २०१६ में, ऑस्ट्रेलियाई क्रिकेट टीम के खिलाफ वनडे श्रृंखला के लिए उन्हें न्यूजीलैंड क्रिकेट टीम टीम में शामिल किया गया था। उन्होंने ४ दिसंबर २०१६ को ऑस्ट्रेलिया के खिलाफ न्यूजीलैंड टीम के लिए अपना वनडे डेब्यू किया।


title: लॉकी फर्ग्यूसन

text: ३ जनवरी २०१७ को, उन्होंने बांग्लादेश के खिलाफ न्यूजीलैंड के लिए ट्वेन्टी-२० अंतरराष्ट्रीय करियर की शुरुआत की। मैच में उन्होंने अपनी पहली दो गेंदों पर दो विकेट लिए, ऐसा करने वाले केवल दूसरे खिलाड़ी। नवंबर २०१७ में, वेस्टइंडीज के खिलाफ उन्हें न्यूजीलैंड की टेस्ट टीम में शामिल किया गया था, लेकिन वह नहीं खेल पाए।


title: लॉकी फर्ग्यूसन

text: 2022 आईपीएल मे लॉकी फर्ग्यूसन को गुजरात टाइटंस ने 10 करोड़ रुपए की भारी कीमत देकर अपने साथ जोड़ा है |


title: लॉकी फर्ग्यूसन

text: लॉकी फर्ग्युसन ने आईपीएल 2022 की सबसे तेज़ डिलीवरी डालना का रिकॉर्ड अपने नाम बनाया है | उनकी इस बॉल की स्पीड 157.3 KMPH रही |


title: पियेर सिमों लाप्लास

text: पियेर सिमों लाप्लास (Pierre Simon Laplace, १७४९ ई. - १८२७ ई.) फ्रांसीसी गणितज्ञ, भौतिकशास्त्री तथा खगोलविद थे। लाप्लास का जन्म २८ मार्च १७४९ ई., को एक दरिद्र किसान के परिवार में हुआ। इनकी शिक्षा धनी पड़ोसियों की सहायता से हुई।


title: पियेर सिमों लाप्लास

text: इन्होंने खगोलविज्ञान एवं गणित की अनेक शाखाओं पर महत्वपूर्ण आविष्कार किए। खगोलविज्ञान पर इनकी तीन प्रसिद्ध पुस्तकों, 'मेंवार प्रेजाते पार दिवेर सवँ' (Memoirs presentes par divers savans), 'एक्स्पोजिस्यों द्यु सिस्तैम द्यु मौद' (Exposition du systeme du monde) और 'मेकानिक सेलैस्त' (Mecanique Celeste) में से प्रथम में 'सौर समुदाय के स्थायित्व के नियम' का प्रमाण एवं गुरुत्वाकर्षण के नियम से सौर समुदाय की संपूर्ण गतियों की व्याख्या, द्वितीय में इनकी तारामंडल संबंधी कल्पना और तृतीय में सौर समुदाय द्वारा प्रस्तुत यांत्रिक निर्मेय का पूर्ण हल दिया है। इन्होंने संभाव्यता के अध्ययन में आंशिक अवकल समीकरणों का और लघुतम वर्गों की विधि में संभाव्यता का प्रयोग किया। संभाव्यता पर लिखित इनके शोधपत्रों का संग्रह इनकी पुस्तक 'थेओरी अनालितिक दे प्रोबाविलिते' (Theorie analytique des probabilites, १८१२ ई.) में है। यंत्रविज्ञान में इन्होंने किसी दीर्घवृत्तज के तल पर, अथवा तल के बाहर स्थित किसी कण पर, उसके आकर्षण के निर्मेय का पूर्ण हल प्रदान किया। इसमें इन्होंने 'लाप्लास के गुणक' एवं 'विभव फलन' का प्रचुर उपयोग किया और सिद्ध किया कि विभव फलन लाप्लास समीकरण को संतुष्ट करता है। भौतिकी में इन्होंने गैसों में ध्वनिवेग पर न्यूटन के सूत्र का शोधन किया। ज्वार भाटे के सिद्धांत पर महत्वपूर्ण अन्वेषण किए और वायुदाब मापक से ऊँचाई मापने का सूत्र ज्ञात किया। ५ मार्च १८२७ ई. को इनका देहांत हो गया।


title: आद्य-औद्योगीकरण

text: बाहरी बाजार में आपूर्ति करने हेतु, किसी क्षेत्र के वाणिज्यिक कृषि के साथ-साथ उस क्षेत्र के ग्रामीण हस्तशिल्प के उत्पादन में वृद्धि को आद्य-औद्योगीकरण (Proto-industrialization) कहते हैं। यह शब्द आर्थिक ऐतिहासकारों द्वारा १९७० के दशक के आरम्भिक वर्षों में प्रचलन में आया था। वे लोग यह मानते थे कि यूरोप के कुछ भागों १६वीं शताब्दी से लेकर १९वीं शताब्दी तक इसी तरह का विकास देखने को मिलता है और उसी से औद्योगिक क्रांति हुई थी। बाद के शोधकर्ताओं ने यह विचार रखा कि विश्व के दूसरे भागों में भी इस तरह के आद्य-औद्योगीकरण हुए थे। इस सिद्धान्त के अधिकांश पक्षों का अन्य इतिहासकारों ने चुनौती दी है।


title: पुर्तगाली समुद्री कुत्ता

text: अमेरिकी केनेल क्लब द्वारा कामकाजी कुत्ते की नस्ल को पुर्तगाली समुद्री कुत्ता के रूप में वर्गीकृत किया गया है। पुर्तगाली समुद्री कुत्ते मूल रूप से पुर्तगाल के अल्गार्वे क्षेत्र के हैं, जहां से उनकी नस्ल पुर्तगाल के समुद्र तटीय इलाकों के आसपास फैलती चली गयी, यहां उन्हें मछुआरों के जाल में मछलियों को एकत्रित करना सिखाया गया; साथ ही जाल से निकल गयी मछलियों को फिर से प्राप्त करना और एक जहाज से दूसरे जहाज में या जहाज से किनारे तक कुरियर के रूप में काम करना भी सिखाया गया। पुर्तगाली समुद्री कुत्ते मछली पकड़ने वाले ट्रॉलर पर सवार होकर पुर्तगाल के अटलांटिक महासागर के गर्म पानी से आइसलैंड के बहुत अधिक ठंडे पानी में जाकर मछली पकड़ने के काम में मदद करने का काम किया करते हैं, जहां कॉड मछलियां पकड़ी जाती हैं।


title: पुर्तगाली समुद्री कुत्ता

text: पुर्तगाल में, इस नस्ल को काओ डि अगुआ (Cão de Água) ("कोव-डी-अह-ग्वा" (Kow-dee-Ah-gwa) उच्चारण किया जाता है; जिसका शाब्दिक अर्थ है "जल कुत्ता") कहा जाता है। इसकी स्थानीय भूमि में इसे अल्गार्वियन समुद्री कुत्ता ("काओ डि अगुआ अल्गार्वियो" (Cão de Água Algarvio)), या पुर्तगाली मच्छीमार कुत्ता ("काओ पेस्काडोर पोर्तुगुएस" (Cão Pescador Português)) के नाम से भी जाना जाता है। लहराते बालों की किस्म के लिए "काओ डि अगुआ डि पेलो ओंडूलाडो" (Cão de Água de Pêlo Ondulado) और घुंघराले बालों के किस्म के लिए "काओ डि अगुआ डि पेलो एन्काराकोलाडो" (Cão de Água de Pêlo Encaracolado) नाम दिये गये।


title: पुर्तगाली समुद्री कुत्ता

text: पुर्तगाली समुद्री कुत्ता एक बहुत ही दुर्लभ नस्ल है; 2002 में इंग्लैंड की क्रफ्ट्स (Crufts) प्रतिस्पर्धा में पुर्तगाली समुद्री कुत्तों के केवल 15 प्रतियोगियों ने हिस्सा लिया था। कुछ प्रजनकों का दावा है कि वे हाइपोअलेर्जेनिक (hypoallergenic) नस्ल के कुत्ते हैं, हालांकि हाइपोअलेर्जेनिक नस्ल के कुत्तों के अस्तित्व के दावों के समर्थन में कोई वैज्ञानिक सबूत नहीं हैं। हालांकि, बाल नहीं झड़ने के उनके गुण ने उन्हें हाल के वर्षों में अधिक लोकप्रिय बना दिया है।